url: =Update: UN DPI/NGO Conference kah ding vai :: ZOMI DAILY\nposted on 4 August 2014 at 1:41 pm Lomkholna: News, Politics, ZIUSA, Zomi\nDear Zomi Innkuan Makai-te, Tanu-te, Zingmangte leh Siamsin-te:\nA hong tung ding UN DPI/NGO Conference ( August 27-29, 2014) kah ding sazian hong pia sa khempeuh UN website ah ki pre-regiter sak a, UN lam pan in approval hong piakna Confirmation Letter na email uh ah hong tung ding hi. Nung Thurday (July 31, 2014) a kipan sazian hong pia te in approval ki ngah nai lo a, Monday ( August 4, 2014) ni in approval piakna Confirmation Letter hong tung ding in hong lamet sak ingh.\nUN website ah a at na ah Pre-registration deadline pen August 13, 2014 ci-a, a hi zong in pre-register a bawl khempeuh approval pia hamtang ding cihna hi tuan lo ahih man in approval piakna Confirmation Letter email na ngah ma siah Airticket lei nai lo in ngak phot huai ding hi.\nConference kah ding khempeuh pre-register in approval piakna Confirmation Letter tawh UN sung lut theihna ID badge kibawl thei bek ding a hih man in pre-register bawl lo a, Confirmation Letter lo tawh Conference kikah thei lo ding hi. Tua a hih man in ciangtanna tawh kizui in conference kah ding a sawm khempeuh in min sazian nong piak nai kei uh leh nong piak pah nang un khatvei kong theisak kik uh hi.\nZing-ah thai-ah approval piakna Confirmation Letter ngahsa teng Conference vai ding, zin tung vai ding cihte tawh kisai maban ding te kikupna leh vaan khopna ki nei toto ta ding hi.\nHih Conference pen UN Headquarters, New York, USA ah 2007 kum in kibawl a, tu in kum (7) khit ciang UN Headquarters, NY, USA ah hong kibawl kik pan suak hi. NGO khawmpi a hih mah bangin NGO lianpipi te zong khawmpi kah ding uh a, a lunglut te a ding Workshops tuamtuam (Website ah koih) om ding zong pulak khin uh hi.\nHih Conference ah UN ECOSOC leh UN DPI Consultative Status a hi lo kipawlna te zong kah thei uh a, a hi zong UN conference dangte tawh a kibat leh Consultative Status ahi lo te Observer tutna ah tu sak ding uh a, UN ECOSOC Consultative Status ngahte Civil Society / NGO tutna ding ki ciaptehna ah tu ding uh hi. Consultative Status ngahte thugen theihna, lai ten theihna hamphatna ngah uh hi. Observer dinmun tawh thugen, laiten theihna a piak kipawlna tawm mahmah thei hi. ZIUSA in hih hamphatnate a ngah thei ta dinmun i hih man in angtang hang.\nUN ECOSOC Consultative Status dinmun hamphatnate lak ah khat ahi kum (1) sung – Jan 1 – Dec 31 – UN Ground Pass ID Badge ZIUSA\nmin tawh New York ( President, GS leh makai (5), Geneva ( President, GS leh makai (5 ), Vienna ( President, GS leh makai (5) ) i ngah theihna ah ZIUSA GS min tawh UN Ground Pass ID Badge hong piak khin uh hi. Conference, Meeting, UN sung lutnopna aom hun ah ID badge bawlbawl kul nawn lo in a lut, a kah thei ta dinmun ZIUSA in a ngah ta ki suak hi.\nNote tawh mapang khawm den…\nExecutive Committee tang’in,\nPrevious: Zolai gelhzia alunglutte’ tung ngaihsut piakna\nNext: Tulaai Leitung Thuthang Tuamtuam Updates August 3, 2014


timestamp: atn

url: =Esther 1 (Esther 1)\nEsther Laibu sungah a ki at thute sia Persia ngam uk lianpa ii a phalbi kumpi inn pan thupiang ahi hi. A son nop bulpi sia ngalhang Jew numei Esther a kici nu ii thu hi a, ama ii a thinletna le a mihingte atu a kipiakna hangin a mihingte sia a ngalte ii motsiat natu pan a suatakna thu ahi hi. Hi laibu in Jewte Purim Poaipi a pianna thu le a khiaknate sonthiang hi.\nEsther kumpinu suak 1:1-2:23\nHaman ii thasawm nate 3:1-5:14\nHaman kithatlum 6:1-7:10\nJewte ii a ngalte a zawna 8:1-10:3\nVashti Kumpinu in Xerxes Kumpipa Thu nial\n1-2Persia ngam khuapi Susa khua kumpi tokhum tung panin Xerxes Kumpipa in, India pan Ethiopia dong ngam 127 uk hi. *1:1 Ezra 4:6\n3Kumpi a sep a kum thum kumin a khutnuai uliante theampo le ngam uk upate atu in anneak poai khat khaam hi. Tua lai ah, Persia le Media ngalkapte, ngamsung ukpite, le ngamke uk kumpi namte kihel hi. 4A kumpi ngam hauna le ama thupiziate tha luk sung tawntung lak hi.\n5Tua zawkciang kumpipa in Susa khuapi sungah a om pasal theampo a hau, a zawng atu in a kibangin anneak poai khat khaam hi. Tua poai nipi khat sung bup kumpi huang sungah kivawt hi. 6Tua huang sia patpuanza vancii le a kaangte taw kizeam a, tua puante a cii pha puankaang neal sannum khau taw marble suangkaang khuamte tungah ngunkualte taw kikhii hi. Huangsung sia suangkaang, suangsan, suangngo le suangengte kipha a, tuate tungah kham le ngun taw kivawt tokhumte kikoi hi. 7Zute khat le khat a kibang ngawl khamhai taw kihawm a, kumpipa in kumpi zute hawm sak vazia hi. 8Zu neak tu za ciangtan om ngawl a, a kuama po in a du za a neak natu in kumpipa in kumpi inn sung naseamte tungah thupia hi.\n9Tua poai hun sungin Vashti Kumpinu in kumpi inn sungah numeite atu in anneak poai khat vawt sak hi.\n10A poaikhaam ni sali ni in kumpipa zu ne in lungdam ahikom ama aituam naseam cilnge sa sali Mehuman, Biztha, Harbona, Bigtha, Abagtha, Zethar le Carkas te sam hi. 11Kumpipa in amate tungah Vashti Kumpinu a kumpi lukhu khu in ama kungah a paipui natu in thupia hi. Kumpinu sia numei mealpha khat hi a, kumpipa in a kumpi uliante le a leangnate theampo tungah kumpinu meal hoina lak nuam hi. 12Ahizong a naseamte in kumpipa ii sawlna Vashti Kumpinu tungah a son uh ciang kumpinu in nialin pai nuam ngawl hi. Tua hu in kumpipa thin uk hi.\n13Tu in kumpi thukham le zui tu ngeina huvau thu khat papo a pian ciang kumpipa in ngaisutna a piate tungah ngaisutna a dok tu sia kumpi ngeina ahi hi. Tua ahiciang ama in bang vawt tu ci a he, ngaisutna a piate sam hi. 14Ama ii ngaisutna a dok tawntung belte sia Carshena, Shethar, Admatha, Tarshish, Meres, Marsena le Memucan te ahi uh hi. Hite sia Persia le Media ngam ulian sali te hi a, kumpi ngam sungah ulian belte ahi uh hi. 15Ama in hi uliante tungah, “Keima Xerxes Kumpipa in ka naseamte sawlin Vashti Kumpinu ka sam sak a, ahizong ama in ka thu ni ngawlin hong nial hi! Ama tungah bang vawt tu ci sia thukham in bang ci ziam,” ci hi.\n16Taciang Memucan in kumpipa le a uliante tungah, “Vashti Kumpinu in kumpipa bek hi ngawlin, a uliante a tatak in ci leang ngamsung pasal theampo hong zawngsak hi! 17Kumpinu ngamtatna a zaak papo ciang, ngamsung numei theampo in a pasalte uh nomu paih tu uh hi. Amate in, ‘Xerxes Kumpipa in Vashti Kumpinu thupia napi, nialin ama kungah pai nuam ngawl hi,’ ci tu uh hi. 18Persia le Media ngamsung uliante ii zite in kumpinu ngamtatna teng a zaak uh ciang amate in nitum ma in tua thu a pasalte tungah son tu uh hi. Mun theampo ah zite in a pasalte zakta nawn ngawl tu a, a pasalte sia a zite tungah thin uk tu uh hi. 19Kumpipa na thukim le, Vashti sia kumpipa mai ah a kilak kik ngei nawn ngawl natu in kumpi thu zaaksakna khat vawt in. A kilaih kik thei nawn ngawl tu in tua kumpi thu zaaksakna sia Persia le Mediate thukham sungah at sak in. Taciang ama kumpinu dinmun ah numei pha zaw khat koi in. 20Na thu zaaksakna sia a lian mama na ngamsung theampo ah a kiheak ciang numei theampo in hau kale zawng kale a pasalte tek pha takin zakta tu uh hi,” ci hi.\n21Kumpipa le a uliante in hi ngaisutna pha sa a, Memucan ii ngaisutna a piak bangin kumpipa ngamta hi. 22Pasal theampo amate baangkua tek ukpa hi tu a, a pau babang in zui tek tu hi ci in, kumpi ukna ngamsung tek ah ama in a kampau tek le a lai tek taw thu zaaksakna khat puak hi.


url: =Na tate na it leh thu hilhin, lam maan zuihna thuak sak in :: ZOMI DAILY\nposted on 13 July 2015 at 10:35 am Lomkholna: Article, SuanghDal\nLai Siangtho sungah “na ta na it leh ciang duai tawh sat in,” ci hi (Paunak 23: 13, 14; 29: 17). A cidamna dingin na tate kakuaisi kisun sak in. Nu le pa pawlkhat in a tate a tanglam lo itna tawh it kha uh hi. Hehpih, khuangaih nading munte ah koih zanzan zawin, a kul lo munte ah ki-it sak, kihehpih sak, kikhuangaih sak mahmah uh hi. A tanglam itna tawh ih tate ih thuaksak ding hi zaw hi. America gam le Europe gamte ah tate ciang tawh sat cih thadah lungkim kei leh tate in 911 mekin palikte in nu le pa bang hong man ziau ding uh ahi hi. Human right uang lua ta ahi manin Lai Siangtho tawh kituak khin tuan lo kha ding hi. Ahi zongin America gam ah a om Zomi te in America gam dan mah zuih loh a phamawh ding ahi hi. Zomi te pen nidangin sang pan sangsyate in hong satin inn pan nu le pa in hong sat hi. Tua bangin a uang lua kisatna thute hangin tuhun a tate sat lo bikbek ding cih Zomi contact tawh a kigam la lai hi phot hi. Lai Siangtho in bel na tate na it leh ciangduai tawh sat in, ci ahih manin a thumang het lo, sat ek dinga kilawm na tate na sat khak phial leh zong a lu peuhmah pan sat ngei kei inla, a taw pan sat in. Lu pan kisat kivuak pen khantawn kiciamteh thei a, a taw pan sat lehang a zun a ek tawh pai khawm in mangngilh thei hi.\nTate a siat ding na deih leh\nTate a siat ding na deih leh sum hong nget zahzah pia ziahziah in. A vanzatte nang mahmah in hepsak tawntung in. A deih peuhpeuh leisak inla, a ut bangbangin ta sak lel in. Nipi sangkah kikhopte sawl se ken la, kum 21 dong a ut bangbang in koih in. Naupangte’ mai ah na ut bangbangin pau inla, na ut bangin ciamnui in gamta lel in. Laibu hoih lo lim hoih lo le video et ding khawng kham se kei in. A gamtat a kampau a hoih loh hangin nuihsan lel in. Mihoihlo tawh a kithuah hang kham kei in. Mi tawh a kitot leh na ta gum in.\nTahan Baptist Church Golden Jubilee Magazine 1959-2009, laimai 286.\nTate na it leh\nTate na it leh thu hilh in. Antang khat ii manphatna gen in. Na sem nuam dingin sin in. A pil dingin pantah in. Na zinte tawh an ne khawm sak kei in. Ankuang um khop loh a phamawh munte ah a kihhuai mite le a zahtak huai a siangtho zinte syate mehtui kuang khat sung ah sikkeu kitaih kha dingin suak khawm sak kei in.Zomi te ih kihhuai nuntak khuasak an nek tui dawn ih kihhuai zia kilang baih mahmah hi.\nNa tate ann a nek ciangh antang khat zong kia sak lo-in a kuang a zut kilkel dingin sinin. Antang khat manphatna le sum le paii lo tawh meh lim an lim a kine zo lo ahihna thute thei sak zelzel inla, ankuang zahtakna tawh a gamlum lo theithei in tawisak inla, amau an nekna pakaan ciat sawp sak pahpah in.\nNa mo le na tute na it leh\nNa tate in na tute ngek lai lua pi-in lo a kuan san loh nadingin vaihawm in. Naupang lo kuan san lianga sum thalawh sum zonna hangin a ci uh hong na leh a bei sum tam zaw lel hi. Ih sih suah khit ciangin min sialin, tamlo lianga ih kikah keei sangin, na nuntak lai un na tute na tapa le na mo in a kepsiam ding, a zuun siam ding, a it siam ding, a huai siam a makaih siam dingin tawsawn zaw in. Zolo le vokbuk ah tate nusia lianga sum zonna in zato hong tunpih zaw thei a, zato khatvei tung le’ng ei ni khat pek khat zong sum lut pongmaan a nei lote’ kum khat thalawh sum in dam zo lo hi. Na ta na mo nau a paai laitak an lim a nek ding le a thamaan ding haza kei in. Tha nei lopi-in nau suak leh sum tam bei zaw dinga, nangma’ hamsat lunggim nading mah hi veve hi. Kiha za lua lehang “Ak ta duh gawl kilawh khuh” a cih kibang lian hi. Teek ahi khinte tungah genna hi nawn lo zaw a, teek ahi ding mote tungah genkholhna hi zaw hi.\nPrevious: Sat Geihgeih\nNext: Lungsim hoih nei ni ~ Deih Tung\nHeal Our Land ~ Dr. Ngul Khan Pau


url: =Leibat lohnading in kum 14 aphapan atanu numei kizuakna ah puak :: ZOMI DAILY\nposted on 8 October 2017 at 9:48 pm Lomkholna: Malaysia, News, Sawltak, World\nMalaysia nupi khatin leibat lohnading in kum 14 aphapan atanu numei kizuakna ah puak\nMalaysia, Sarawak ah kum 30 aphakhin nupi khatin atanu numei kizuakna ah zuakmawk ahih manin palik te’n manin thusitna nei uh cih theStar pan kiza hi. Tua nupinu in Koraoke Owner khat tungah leibat tampi nei ahih manin, tua leibat te alohkik nadingin atanu pen numei kizuakna ah azuak cita lawmlawm hi.\nHih thupiang tawh kisai in Sarawak CID chief Senior Asst Comm Datuk Dev Kumar tungah akidot ciangin atakpimah hi ci’n genkhia hi. Tuni Sunday nitaklam 2:15pm hunin anu pen palik te’n mankhin a, 3pm hunpawl in Koraoke Owner zong kiman suakpah cihi.\nHihvai tawh kisai in tuzingsang 10:55am hunpawl in aki theikhia ahihi. Khuasung hausa upa te’n numei khat Police Report bawlding in paipih uh a, tua numeino ii genkhiatna tungtawn in hihthu teng aki theikhia ahihi.\nTua zuak athuak numeino pen kum 14 bekbek hipan hi. Tua numeino ii genkhiatna ah apianna anu tektek in sumleibat lohnading in numei kizuakna ah akizuakding in apuak cimawk hi.\nTua numeino pen Hotel khatah pasal khatin 3 vei zawhthawh thutawh buangawp a, tuakhit ciangin Karaoke Owner papen RM1000 apiak kamu hi ci’n tua numeino in Police Report abawlna ah genkhia hi.\nTuabang in numeino tawh aomkhawmpa pen tulaitak Police te’n azonsan laitak uh ahihi. Hih bangin numeino kumcinglo aompihna pen “Rape Case” in thu kibawl a, akimuhleh thulian mahmahding cihi.\nTuaban ah numeino ii anu leh Karaoke Owner tezong anih in Lawas Police Lockup ah kikemcip phot hi. Tua tegel pen Monday ni ciangin Court ah thusitna kineiding a, tuapan in athu ala akician in dotphatna omding cih kiza hi. Tulai thuthang tezong alipkhap huai, thusia lasia vive himawk in, gilsung hoihlo te’n nasimkei maivou maw. Laimal gawm, laigual gualhzia cihte khialhna aomleh hongna maisak unmaw….. Sawltak #zomidaily\nPrevious: Penang Bridge tungah mawtawhawl khat Heart Attack suakin anung a mawtaw gawikha\nNext: A lui leh a thak ~ Tdkhen


url: =NA NAMSAU A PAIAH SIATKIK IN – Robert.N.K Hau, Ngaizawl – FGA Tulsa\nNA NAMSAU A PAIAH SIATKIK IN – Robert.N.K Hau, Ngaizawl\nSimon Piter in namsau kuah ahih manin a namsau dokin siampi lian penpaE silapa a sat leh a taklam bil a satkhia hi. Tua silapa min Malkhus ahi hi.L (Johan18:10). Tua ciangin Jesu in ama kiangah, Na namsau a paiah siat kik in. Namsau a zangte namsau mah tawh si ding hi. Ka Pa kiangah ngen hileng, vantung galkapte hon 12 val, thakhat thuin hong puak pah theih ding lamtak theilo na hi uh hiam? (Matthai 26.52-53)\nHih thu pen Jesu sih ding kuan cianga Gethsmani huana thupiang ahi hi. A nungzuite in Jesu thungetsung zong ngak zo loin thumvei a ihmutsan khit uh ciangin pai khia ni ciin Jesu in a nungzuite phong a, tua laitakin lehhekpa Judas leh siampi honte hong tungin Jesu hong mat uh ciangin Simon Peter in Jesu a hut sawmna lamah Malkhus bil a satkhiatsakna ahi hi. A Lai Siangtho sung thu i theihtelsa ahih manin tam gen ka sawm kei a, ahi zongin hih thupiang tungtawnin ki-etphat a kisapna pawlkhat om thei dingin ka mu hi.\nKhristian nuntakna-ahngaihsutna kibang lo leh ze-etna thuaklah i tam luat manin leitungah tupna leh ngimna kibang nei pawlpi tampi tak hong piang hi. Sih khit nunga kha nuntakna ding khualna tawh Jesu nung i zui uh a, Lai Siangtho kibang zangin, vangam tun sawm tekin i khuasa uh hi. Ahi zongin a khen inJesu bek Pasian hi ci uh a, Thum gawm Pasian a ci ki-omin, Jesu kiangah i mawhna pulak leng, aman hongmaisak ding hi a ci a om laiin, mihing mah siampi za kiguanin, siampite mawhsutsak lo tawh alungkim zolo ki-om hi. Hihte pen kuamah kigensiat theih leh kimawhsak theih zong om tuan lo a, a kipatkhiatna bulpi penpen in ze-etna thuakzawhlohna ahi hi.\nMi pawlkhatten Pasian hopihna a ngah uh tak ciangin, Pasian thupina dinga zang loin Pasian mangngilh bawlin amau minthanna dinga hong zat nop tak ciangin, tua ze-etna, satan lungsim lelh manin pawl tuam hong neiin Lai Siangtho a lumaletin hong hei uh a, sandan tuampi hong piangsak hi. Hihte khempeuh bang hangin hong piang hiam? Pasian in Om kei hen ci peuhleh a bei ding hilel a, bang hangin hih bang koih a, a langpang dingin satan omsak se hiam? Amah a um-a a zui mite tungah amah a um takpi mah hiam cih sinna nei nuam ahih manin hih bangin a piangsak ahi hi. Matt.26.40-41 sungah,Nai khat sung nangawn hong ngak zolo liang na hi uh hiam? Zeetnaah na puk khak lohna dingunthungen un. Lungsim in zeetna nang nuam napiin pumpi in nang zolo hi ciin na gen hi.\nSaptuamah i om kisam a, pawlpiahi om takciangin sep ding leh seploh ding tampi om hi. Khenkhatte in makai/hihna a let tak uh ciangin thuneihna ana khempeuh a nei khin kisain kuama thu ngai nawn loin vaihawm thei hi. A pil a siam pen kisain vai saiin, vaihawmpih upa leh siate tawh vaihawm tukhawm mah taleh ama thu bek sial sain khauh geugau thei uh a, mi khatpeuh ii cian piakna leh hanthotnateah hi thei mah inteh, cih lam leh kietphatnaa la loin hong thusim lo hi ci-a a sia lama a lak ciangin pawlpi sungah meimatum piangsak thei hi. Tua bang lungsim pen a lang nih-a a hiam namsau tawh kibang thei hi.\nBek tham loin, pawlpi khantohna ding leh ngaihsutpi penin Pasian nei kha lo ahih manin, ama mimal lungkim lohnate a makaih tavuan neihna tawh thuk giihgeih thei uh a, pawlpi sung bektham loin, huang pualam ahi minam vai, khawsung leh veng sung ahi a, beh leh phung sung kimakaihzia nadongin ahi zongin mun khata a makaih sepna hangin a pil pen leh a siam pen kisa khain, ngalulok bangin kipek leklek kinken thei mawk uh hi. I kamsunga om i lei i kep zawh kei leh tua lei pen sihna gu zahin hatin, namsau zahin hiam thei mawk hi.\nPawlkhatte leuleu in pawlpi leh pawl khatpeuhpeuhah makaih tavuan a let loh tak uh ciangin midangte thanemsak leh minsiatsak dan ding bekbek ngaihsun uh a, thapiaka tawsawn lam sangin kosiatna tawh zawngkhalsak zaw thei gige hi. Tua zong namsau zaha hiam mah suak hi.\nI naupan laiin i ututin gamtain, i ututin i kampau a, a sia leh a pha khentel masa loin i tuah thupeuhpeuhah i lungsim puakzia i genkhia ziauziau hi. Na i thuak hun ciangin kap-in, i khitui i phulsak pah thei a, a kap kimlai i kim i pamate thugen leh gamtatnate hangin nuiin, a nui leh a lungdam kimlai kammal nih/khat hangin hehin i maipuamkik thei hi. Hun paisa khempeuhah i gamtatnasate enkik hileng, naupang bangin i ututin gamtain i kampau hi. Upa/ makai hi napiin tua hihna zalian taktakte zahtak zoloin guihtheihkhamtheih tawh i kidiah a, utut genin, i awi loh khat peuh zahkoin,i awlloh khat peuh ekkha gimnamliangin i gensia hi. Advise (cianpiak) sang zoloin i kiliansak a, Pasian mai zong masa loin ivaihawmnaah Pasian i kihel khasak kei thei hi. Mimal kihuatna leh kilemlohna hangin pawlpi leh hiang khat peuhpeuh committeena panin a thu gen hoih mah taleh (ama gen ahih manin) nial teitei i sawm thei uh hi. Tua pawl or pawlpi ii khantohna ding a masa penah i koih kha ngei kei hi.\nZomite pen muntuam gam tuamah sum zong pai zonga a zinsuk a zinto hi hang a, tua kawmkala, minam leh pawlpi kipawlkhopna leh malakna-ah gamgi i neihsak khak zel pen i picinlohna mahmah khat ahi hi. khuasuak, Saizang khuasuak, adg), No tua pau zangte (Teizang, Khuano, Saizang adg..) i kicihcih manin bang khantohna hong piang hiam? Hih in kikhenna lampi gol pen hizaw lel lo hiam? Pawlpi sung nalengah tuate hong maingal mahmah ta. Hihte khempeuh a gawmkhawm siamlo makai i hihkhak leh zong i kietphat kisam mahmah cihna hi. Tua thu hanga makaih nasep khawlsan ding cihna hilo hi. Picing hita hang a, tuate khempeuh a gawmkhawm thei leh a kisin dingin Pasian in nang hong deih ahih manin tuin hihte khempeuhah i kikhel hun ta hi.\nTuin khangcingin kum 25 bang pha ta hang a, zi leh pasal deih gual hi ta hi hang. I naupan laiinKawlte hiteh hong kiciin, Kawl biakna leh Kawl namziate i zui ahi phial zongin, Kawlte i hihloh lam a kankhia thei ding khopin khangcing ta i hih manin i zuihsa lampi manlote lampi man tawh a khek thei ding hi ta hi hang. Zomi ahi i mipih tampite Mizo biakna sungah a lut uh hangin, vaihawmna leh holimna khatpeuhpeuhah kuamah in, Hih pa amau pauin hopih kei leng hong lungkimlohsan khain teh cih ngaihsutna tawh Zopau in hopih kha ngei beekbeek lo uh hi. I vaihawmna leh vai khat peuhpeuhah, Pau dang zangte tasak kei ni cihna hiloin, eipau mah i bulphuh kisam ta hi. Vatawt hon laka Ak khat hanga vatawt dangkhempeuh zong ak khuana a khuan uh a kisapna om lo hi. Nampizia lungsim zong i puak hun ta hi.\nHici cianga hong tonpiha hong kem i biak Pasian in minam dangte tawh hong bawl dan leh hong kepdan a kibang tek hi cih zong phawk hun ta hi. Kum cing khin ta hang a, thusia lasia, kisap neu khatpeuhpeuhah midang namdangte a puak dawkdawk kinken ding leh minam dangte a maivil/maietdawkdawk kinken ding hi nawn lo hi hang. Pasian in minam bangin i din ding hong deihlo hileh hongsumai-mang khin lua mahmah ding hi. Minam genloh, i pawlpi bang zong tuin kum 25 bang hongtonpih/makaih khin Pasian in deihna hong nei hi cih phawkin, Pasian in minam khat tekteka hongbawlpih minam dangte tawh liangko kikim, sep theih sep zah kikim dingin eimau khe tawh din i kisin zong hun mahmah ta hi. Ei leh ei a kisikzo i suak theihna dingin picing lungsim tak tawh i nuntak ding kisam ta hi.\nTuin kum 25 bang hi ta hang a, naupang melmawl i hi nawn kei hi. Picing khin i hih manin i lungsim puakziate i khel hun ta a, i gamtatte zong a kilaih hun ta hi. I naupan laia i zat lum leh hiamte i zat hongkilawm nawn lo a, a kilawm leh kilawm lo khentel thei ding khopin i kum zong hong tam ta hi. Makai i sepnaah zeetna, gensiatna leh awllohna, mite kosiat leh thuman lo pi-a mawhsakna (I Topa Jesu bangin) i thuak hun zong hong tung ding hi. Zeetnaah na pukkhak lohna dingun thungen nuam napiin pumpi in nang zolo hi cih Jesu kammalte mangngilh kei ni. Tua bang haksatna i tuaha thuhkik pah nopna lungsim lehhehna lungsim i neihte hangin a hiam mahmah i lei i pusuaksak kha thei zel hi. Na lei mahmah dawm inla, na namsau a paiah siat in.\nHong kimakaihnaah na lung a kim kei leh phun pah ken la, kamnemin gen in. Lungkimlohna na neih manin pawltai ding ngaihsun pah se kei in. Pawltai taite pawl dangten zong mi leh sa dingin lungsim takpi tawh iplah tuanlo hi cih phawk in. Makai kician lo leh bangmah theilo na tuahkhak niin lungkiain gense pah kei in. Pasian in banghangin hih bang makai kician lo a nei taak dingin hong mu lai hiam ciin Pasianlamah kiko zaw in. Tua banga heha thangpaihna pen a langniha hiam namsau tawh kibang a, mihoih kimlai misia suaksakin, mi cidam kimlai sihna gutui dawnsak bangin hing kiam thei hi.\nEimah bek i kingaihsut lai, i gamtatna khat peuhpeuh pha i sak lai, kuamah i thusim loh hun teenage (kum 13-19) kheng ta i hih manin i naupan laia i zat i hiamte a paiah i siat kik hun ta hi. I naupan laiin hong kihilh tangthute a kipan i zak thu khat peuhpeuh dik hi ciin ngaihsunin i um pah a, i gamta pah lel hi. Mi khatpeuh thusia bawlna hanga zi leh pasal khen mai ding leh, pawlpi taisan pah utna lungsim nei gual hi nawn lo i hih manin picing gamtatin gamtain, zeetna a nawkzo-a a paltan ngam ding leh hun paisa a i zat lum leh tei, leh namsaute a paiah siat kik thei tek dingin eimau mahmah kisiansuah tawmin mapang khawm ni.\nZBYF Tangko Nov 3,2013\n← LUNGDAMBAWL THUPUAK


url: =Kha Siangtho Guah Nunung - Zomi Adventist Innkuan\nKHA SIANGTHO GUAH MASA LE GUAH NUNUNG\nGuah nunung le guah masa pen Palestine gam a khua-hun khenna genna ahi hi. Guah masa pen buhtuh hun lai a zu guah hi in, hih guah in buhkung hong posak hi. Guah masa a om kei leh buhkung hong po thei lo ahih manin, lo nasemte mangbang thei mahmah uh hi. Guah nunung ahih leh buh at madeuh a buh amin sak, ahoih sak guah ahi hi. Guah nunung a om kei leh buh min hoih thei loin, buh at ding na-ngawn in om lo thei hi.\nHih kammal pen Kha Siangtho nasepna dan hong kilangsak gentehna hoih mahmah ahi hi. Guah masa pen Pentecost ni pan hong kipan in, Topa Jesu hong pai kik dong huam hi. Guah nunung ahih leh, Jesu hong pai madeuh a hong tung ding genna ahi hi. Hih pen Jesu hong pai madeuh ciang dong a nungtate a dingin poimawh mahmah hi.\nKha Siangtho pen a tawntung in om den a, leitung piancil a kipan a om khin ahi hi. Ahih hangin, “Tu laitak a eite hun pen ateh nuamte a dingin Kha Siangtho hun kici thei hi” (EM 51) ci in Ellen G White in na gen hi. Kha Siangtho pen athu theih bek ding hilo in, ih nuntakna ah ih neih ding thupi pen hi. Kha Siangtho thu pen tam theih lo himah leh, thuzui mite nuntakna ah ompih den hi. Pa le Tapa, le Kha Siangtho in mimal tek gupkhiatna dingin nasep nei tek uh a, Pasian’ tate nuntakna ah thahatna pia dingin, hih THUM te mapang khawm den uh hi.\nGuah masa, Kha Siangtho in a nasep thupi pawlkhatte:\n1. John 16:8. Mawhna hong phawk sak, pulaak sak le mawhmai sak theihna, pianthakna, eite sung a om mawhna tun-gah gualzawhna thahatna hong pia thei hi.\n2. John 14:26, 16:13- Kha Siangtho pen eite hong thuhilh, thumaan thutak ah hong tonpih pa ahi hi.\n3. Rom 8:26,27-Thungetna tawh eite a ding hong thumsakpa hi.\n4. Rom 8:16- Tua Kha Siangtho in eite Pasian tate ih hihna hong theisak hi. Pasian tate ih hihna ih theihna in lungmuan huai mahmah hi. “Kha Siangtho pen mihing pianzia nei in, Pa-sian tate i hihna hong theihpih pa ahi hi” Ev. 616\n5. Gal 8:16- Kha Siangtho gah in thu-umte’ nuntakna ah kilang hi. Hih Kha gahte khat nangawn eite thahatna le hoihna tawh kigah thei lo hi. Hih pen nalamdang, Kha Siangtho’ nasep thu-um mite nuntakna ah a om ahi hi. “Zeisu kiang pan hong pai, nuntakna hong pia thei, Kha Siangtho pen thu-um mite hong lamdang sak in, ih ngaihsutnate Pasian deih bangin hong hei sak in, a manpha mahmah Kha Siangtho gahte hong gah khia sak thei hi”. AA 284.\nGuah masa ngah nading a kisamte:\n1. Acts 2:38, I John 1:9- Kha Siangtho ngah nadingin mawhna pulaakna, mawhna nunghei san theih ding kisam hi.\n2. Luke 11:13- “No migilote ngangawn in na tate uh nahoih piak ding ngaihsut thei nahih uh leh, vantung a om na Pa un a ngente kiangah Kha Siangtho hong pia pelmawh ding hi.” Ni-sim in Kha Siangtho ih nget ding kisam hi. Hih banga nget theih nadingin Kha thu ah gilkial le dangkeu ding kisam hi.\n3. Acts 5:32 – Hih thute athei a teci te ka hi uh hi; Kha Siangtho Pasian in Ama thu azui khempeuh apiakna thu a theite ka hi uh hi” na ci hi. Ama deihna bangin ih nuntak ding kisam\na, “Kha Siangtho pen eite in i zangh thei kei a, Amah in eite hong zangh zaw ding ahi hi.” GW 285.\n4. I nisim nuntakna ah mawhna bang le anin khempeuh nusiat ding kisam hi. Ephet 4:17-31- ” Note na nuntakna lui uh, zuauthu tawh a kidim pen hawk khia unla, na lungsim uh Kha sungah thaksuah in om unla, thutak dikna le sianthona ah Pasian bang dingin bawl phat in na om un” ci hi. Tua bangin, zuau gen khawl in, ih vengte tungah thuman gen kipan ciat un. Pasian’ Kha Siangtho pen khasia sak kei un, note gupkhiatna ni a dingin ciapteh in na om uh hi. Khat le khat ki hehpih unla, Pasian in Christ tungtawn in na mawhna uh hong maisak mah bangin note zong na mawhna uh kimai sak un.\n5. Acts 1:8- Khazih tecite ih hih ding kisam hi. “Kha Siangtho note tungah hong tun ciangin vangliatna na nei ding uh a, note Jerusalem, Judah, Samaria gam le leitung bup ah ka tecite na hiding uh hi” na ci hi.\n6. Ei angsung nial ding kisam hi. Luke 16:24- “Kei hong zui nuamte in ama nopsakna ding ngaihsun lo in, a singlamteh pua in ka nung hong zui ding hi” na ci hi. “Ei-le-ei kinial in, Kha Siangtho tenna dingin lungsim hawmsak in, Pasian a ding a kipiate Pasian zat nadingin ciangtan om lo hi”. ChS 254.\n7. Upna neih ding kisam. Gal 3:14- Abraham tung a thupha pen Khazih tungtawn in Gentail te tungah om thei dinga, upna hangin eite in hong kiciam Kha Siangtho pen ih muthei ding hi. Mark 11:24- “Na nget peuhpeuh uh a ngah khin in ki ngaihsun un, tua hileh na ngah takpi ding uh hi. “Kha Siangtho ih ngah nadingin ih nget ding kisam a, upna tak tawh ih nget leh ih mu takpi ding hi.”\nGuah nunung ih ngah nadingin Kha Siangtho ih ngah nad-ing kisam masa hi. Jesu in Kha Siangtho baptize-na na ngah a, Col 139.” “Pasian thu tangkote in zong zingsang sim in, Pasian tungah ki-apna tawh khukdin in a nget nak leh Kha Siangtho ki pia ding hi” AA 56. Nungzui masate in Pasian thu hangsan tak a tangko theihna pen Kha Siangtho ompihna hang ahi hi. “Kha Siangtho in amaute nuntak sunga asep theih ngei loh ding vangliatna tawh na asep sak hi” AA 39, 40.\nGuah nunung pen bang hun in hong tung ding hiam?\nA masa in Patau Kohna (Loud Cry) i cih pen Vantungmi thumte thupuak pen Pasian vangliatna tawh tangko khiatna ahi hi. Hih nasepna le guah nunung pen a tonkhawm, khen theih ahi kei hi. Tua Vantungmi thum tangkona in Babylon kisiatna zong tangko khawm hi. Rev. 14:8, 18:4.\nBabylon pen kicim ding hi ta a, Vantungmi thumte tangko akipat hun a kipan a, a guallelhna hong kipan ta hi. Atawp dong a guallehna ding pen America gam in Sunday Law hong tangko khiat hun hiding hi. Tua khit phet in leitung khempeuh ah hong kizel ding hi. Tua hun ciangin Babylon guallehna pen hong tangcing tading hi. Guah nunung pen Vangtungmi thumte thupuak tangko ding a vangliatna apia ding ahi hi. Vantungmi thum thupuak tangko khit ding pen Babylon a kicipna thu hiding hi. Babylon in a kisiatna kicinna pen Amer-ica gam in National Sunday Law hong tangko khiat pan kipan in, International Sunday Law tawh hong kizom to ding a, lei-tung khempeuh hong kizel ding ahih manin, guah nunung pen National Sunday Law hong tun khit cianga hong tung ding cih kimu thei hi.\nTu-in Vantungmi thum thupuak eite in ih tangko a, ahih hangin hih pen Patau Kohna hi nai lo hi. Guah nunung ii hong puak vangliatna tawh ih tangko nai kei hi. Guah nunung pen Sunday Law hong kipan panin Hehpihna kong kikhak hun kikal sungah hong tung ding hi. Ahun hong tun hun lian ding ki theilo a, ahun ding pen Ellen White in zong na gen lo hi. “Guah nunung hun ah ih om ta hi,” TM 512 (1897) ci in na gen ta hi. “Guah nunung hun ciangin eite tungah hehpihna hong tun theihna dingin nakpitak le kisikkikna lungsim tak tawh thungen ni” TM 509 (1897).\nSunday Law ahong tunna, guah nunung hong kibuak hun ciangin leitung pen pawlpi nih in kikhen dinga, Pasian mite le Pasian milote, Sapi ciaptehna neite le Pasian ciaptehna neite in kikhen ding hi. Hih hun ciangin, khuavak mu mah leh amuh banga kalsuan lo pawlpi sunga mi tampite guah nunung in paisan ding hi. Hih hun ah hong piang thak, Kha Siangtho guah a masa ngah napi, thuman tampi tak athei nailo om ding hi. Ei SDA sungah :\n1. SDA sungah pianthakna ngah in thutak khuavak amuh bangbang a kalsuante om ding hi. Ahih hangin thutak thei a piangthak lo, khuavak amuh bang a kalsuan lo zong ki om ding hi.\n2. SDA a hilote lak ah zong pawl nih in kikhen ding hi. Pasian athei, Pianthakna a ngah, thutak a thei kimlo om ding uh a, ahih hangin a tampen te Pasian thei lo, pianthakna ngah lo le thutak theilo hong om ding hi.\nHih hun ciangin Adventist te lak ah pianthakna a ngah lo, guah masa a ngahlote in Adventist pawlpi a nusia ding uh hi. Tua mite in thu-ummite a bawlsiate hong suak ding hi. Khua zing lak ah amangg ding uh hi. Amaute gimna nam sagih ah zong Pasian in kem nawn lo dinga, a tawntung a mangthang ding uh hi. Adventist pawlpi mi tampite hi bangin mangthang ding uh hi. Ellen G White genkholhnate en suk dih ni.\n1. Tulai tak a Thumaan thutak ngah a kisa mibup dektak te pen guah nunung ngah dingin kilawm lo uh hi. IT 466.\n2. Tu hun a pawlpi mi a tamzawte pen mawhna sungah kidiah mahmah lai uh hi. 6T 426, 427.\n3. Kei tungah hong kilaak bang hileh, tu laitak a thuman a sang kici mite lak ah zong tawmbek gupkhiatna ngah ding uh hi. 2T 445.\n4. Pasian thu ki nengcip in, ze-etna meiipi in pawlpi hong nuai ciangin mi a tamzaw te in dawite upna lam zui zaw ding uh hi. GC bul P 257, (1891)\n5. Haksatna hong tun ciangin, Vantung mi thupuak a um le azui a kinei thu-um mi a tamzaw te in, a thumaan zuihna uh tawpsan in alehdote lam ah hong pang tading hi. GC 608.\n6. A tam zawte in sinkhiatna sunga dingte a dingin ze-etna lianpi suak ding hi. 5 T136.\n7. Pasian mite ze-etna hun ciangin tulai tak a, atak mah-mah pawlkhatte zong sik ekseu bangin azat tak lo zia kilang ding hi. 5T 136.\n8. Pawlpi mi sawmnih ah khat (5%) nangawn in sih dong kipia ngam nai lo hi. Pasian neilo, lametna neilo leitung mite bangmah in nungta uh hi. 5T81.\n9. Pasian mi, Aksi pi banga ih thupi muh mahmah pawlkhat zong khuazing sungah bei mang ding uh hi. 5T 81.\n10. Tu laitak a Thumaan thutak a umte lak ah zong tawm bekin siangthosakna ngah in gupkhiatna ngah takpi bek ding uhhi. 1T 608.\nAdventist pawlpi mi a hilo, pawlpua lam mite bang ci om ding? Pasian thei lo, pianthakna ngah lo, thutak zong a thei lo tampi om ding hi. Tua mite pen thuak hak mahmah ding uh hi. Ahih hangin Pasian thei, pianthakna a ngah, thutak a theilo tampi tak om dinga, hih mite in guah masa a ngah uh hi. A maute in Kha Siangtho ompihna ngah dinga, Sunday Law hong kipat ciangin amaute in thuman thutak hong mukhia dinga, Kha Siangtho panpihna tawh hang takin thuman hong tangko ding uh hi. Hih bang hun ciangin a masa pen zong ki nunung pen thei a, a nunung pen zong a masa ki hi thei hi cih kammal hong tangtung taktak tading hi. Hi mite in launa om lo in thutak bek len ding uh a, amaute in thakhat thu in guah nunung a ngah ding uh hi.\n“Mi tampi thutak theilo in om a, Pasian in a maute lam kihei dingin nasem ding hi. Lungduai tak in Pasian en in, a hehpihna khut eite gupkhiatna dingin a laptoh lai in, a lut nuam tuanlo te a dingin kongkhak kikhak khin ta hi.” 9T 97.\nHangsanna, upna le Pasian hong gupkhiatna upna kipte pen tawmvei sung a neih theih hilo a, van panin hong hehpihnate zong kum tampi a kantante bek in a ngah theih ahi hi. Thumaan thutak a dingin kiptak a ding le siangthona nun-takna neite in Pasian tate hihna kip sak hi. 5T 213.\nSource: Message for the Last Generations. pp 11-26\nPrev post Jerusalem ah Ciahkik\nNext post Sabbath pen Zeisu ahi hiam?


url: =Telsiam ding thupi ~ Tedim Municipal :: ZOMI DAILY\nposted on 10 December 2017 at 3:09 pm Lomkholna: News, Zomi\nTedim khuamite naungek nawi nelaite tawh ki bang hi. Thuhoih i sak leh vandawn thawn in i phat aa, thusia i sakte ek khanam zen in i kosia gawppah lel hi.\nThudikmaw, diklo cih zong kantello pi’n ei aituam muh bang mipi’n a mukhialh ding deih in i ngaihsutna teng peuh lai in i at zelzul in. A at pa/nu tawh lungsim kibang ten bel na Amen sam uh hi.\nKumpi thukhun, Sinpi thukhun ombang lian in thunei ten hong kalsuanpih leh a zuizo ding omtuanlo hi hang. Sipin thukhun sungah khuapi sungah ak,ui, vok –etc- cihte kikhawi theilo hi.\nA khawinuam tantan te’n khuanawl lam ah khawi ding, ahih kei leh khawi theihna ding phalna license a kisam ahi hi. Zo ngeina leh Tedim khuamite lungsim, ngaihsutna thuklua ahih man in thukhun om bang kalsuan leng thuneite a ding in baih zawnapi, mipi a zuizo ding omtuanlo hi hang.\nLeitungah Kawlgam pen phiangsiah (Tax) don a hamsa gam khat in kiciamteh aa, Kawlgam sungah Zogam Tedim khuapi pen a hamsa penpen khuapilian khat ahi hi.\nFalam, Hakha, Mindat, Matupi te lak-ahTedim aa phiangsiah (Tax) ki dong pen a tawm penpen ahi hi. Matupi bang-ah kumkhat ai ding tuisum 20000Ks kila aa, Tedim-ah inntui late kumkhat ai 10000Ks bek kila in, inntui lalote 4000Ks bek kila hi.\nInntui lah lalo bang hang sum kila veve c’in a tello om thei khading Sipin huang (area) sungah om in tui i neek nak leh kumpitung asap i piak kul.\nFalam, Hakha te ah sumbuk lian zawdeuhte kumkhat ai phiangsiah (Tax) 200000/ 300000 Ks bang la uh aa, Tedim-ah sumbuk liante-ah 30000- 35000Ks bek kila.\nMite ngaihsutna leh ei ngaihsutna kikhai mahmah ta. Ei Zomite bel thuhoih pen a ki geel zong a langpan nuam ki om tawntung.\nMidamlo/ micinglo(ဒုကၡတ) mikhat bek a omte zong phiangsiah(Tax) ki dong samlo hi. Khuasung-ah sumngetna lai (ဆင့္စာ) hong hawmte pen Tedim khuabup inn kim hongpai ahih man un inn khat-ah nai khat valval thu i dot ciang a vai uh tampi kisia hi.\nPhiangsiah tawh kisai gencianna kibawl zelzel hi tua munte-ah deih bang ki dong thei hi. Zum-ah vapai in zong i lungsim aa omthute siangtak in kigenthei thamlo in ngaihsutna hoih (အႀကံ) zong kipia theihi. Tuhun pen mipite deihna bang kalsuan hun ahi hi.\nMore: Taingen leh Tedim kikal mawtaw lampi ~ Khup Khan Thang\nTualo tapkual/tuipigal khat pan deihsial in na phunphunnate uh hongbuaihpih manlo ding hi ungh.Sipin nasemte buai tawntung uh hi. Tedim Municipal\nPrevious: Ngaihsutna picing sakni (Nin Bua Ken)\nNext: Malaysia, Johor Baru ah naungek bawngnawivui atuh honkhat kiman\nZomi khawmpi leh KEI\nKipawl khawm a khantohna tawh kisai kamuh na pawlkhat ~ Pau Do Lian\nUSA, Tulsa pan Lia Ciin Kang (Mualbeem, kum 41) in hongnusia\nThuthak Tomkimcing 22 Nov 2014\nHi Zaw Thong ~ Tdkhen\nUS gamsung khualzinna pawlkhat – 12


url: =Na Values! ~ Dimno’ Pa :: ZOMI DAILY\nNa Values! ~ Dimno’ Pa\nposted on 8 November 2017 at 12:06 pm UTC+9:30 Lomkholna: Article, Paukhankap\nPapi pawlkhatte pen a tangval lai un zu leh sa tawh kidiah in nu leh pa, u leh nau khual ding cih thadah amau thalawhsa na ngawn khom lo-in, sum leitawi liang, a thaman ding uh lakhol liangin zu dawn in nuam sa uh hi. Inn ah aom zong, gamdang ah aom zongin kikhual cih peuhmah om lo hi. U leh nau, khuapih tuipihte adingin kimanna khat mahmah zong om lo-in, piang kei zaw leh cih dekdek liang dingin gina lo lua mahmah uh hi.\nTua bang pi mah tawh zi hong nei-in, ta hong neih uh ciangin lamdangpi in hong kikhel toto uh a, zu hong ngawl in, tep leh muam hong zang nawn lo-in biakinn lam hong manawh uh a, pawlpi sungah muan leh suan, leh sawltak theih dingin makai mun dong ah hong kipia lai uh hi. A nuntakna pen upmawh loh zah dong dingin hong kikhel mawk hi.\nPawlkhat leuleu pen a tangval lai un gamtat hoih in kham theih guih theih a tuamtuam a kipan zu, za cihte peuhmah zangh kilkel lo-in, pawlpi sung, khuasung leh kipawlna tuamtuam ah muan leh suan, zatthangzang dingin panmun tuamtuam la in, khua leh tui khantoh nadingin mapang panin mapang lai uh hi. Etteh tak in kipak huai mahmah hi.\nAhi zongin zi hong neih ciangin a tangval lai hong bang nawn lo-in, kikhel pi-in hong kikhel hi. Zu hong dawn in, zatep hong kisin tawm a, zi neih khit ciangin nitak a vak nawn lo ding kim lai, nitak vak hong kipan mawk hi. Kipawlna tuamtuam ah zong kihel zo nawn lo-in, biakinn na ngawn zong nipi sim in hong tung zo nawn lo hi.\nTangval lai zu dawndawn khat, zi hong neih ciangin zu hong dawn nawn lohna leh, a tangval lai in zu dawn het lo khat in zi hong neih ciangin zu dawnpi in hong dawnna thu ka lungngaih ciangin a zite tung ah tampi kinga kha dingin um ing.\nZi hoih i ngah kei leh bel i mailam nuntakna ding hong lauhuai pha mahmah ding a, zi hoih i neih khak leh bel na dang khempeuh sangin leitung i nuntaksung i ngah khempeuh lak ah a mannei pen hong suak kha ding hi.\nTangval zu dawndawn khat in, numei hoih lo khat tawh hong kiteen khak leh tuate innsung baangkua pen a mansa hong hipah ding hi. Ahi zongin tangval gamtat hoih khat, Pasian a it khat in zi hoih khat hong ngah a leh bel tuate innkuan sung pen vangam malep hong bangin hong lawh cing pha mahmah ding uh hi.\nMichelle Obama in Barack Obama pen kumpi a suah ding manin a teenpih hi lo hi. Pasal hoih, pasal gina khat in numei hoih, numei gina khat a ngah khak man leh a zi panpih, a zi thapiakna hangin kumpi inn dong a tungzo uh na hizaw hi.\nA nungak lai-in a dam mahmah na lawmnu, na zi pen nang tawh a kiteen a kipan hong dam theih het kei leh zong nang tung panin guhnatna khat ngah kha ahih na meel kithei lo ahih manin na kisit tel pha in.\nNumei i hih leh zi hoih suah sawm in, pasal i hih leh zong pasal hoih suah sawm tek ding hang a, tua in i man (values) hong suak ding hi.\nPrevious: Tulaai Leitung Thuthang tuamtuam te Updates (Nov 07)\nNext: Thai numei khat ata asuahkhiat khitciang in inndawl 17 panin lawnkhia\nTaiwan gamsung aom Restaurant khatpan Gas bung puakkham in mi 1 si, 14 liam


url: =MINAM MIN VAI - TUNGZANG NEWS\nMINAM MIN VAI\nKei mimal tuahkhak (experience) le muhna ah Zomi deihlo, Chin deihlo kuamah omlo hi. Ahi zong tua min khat peuh zanga vai kihawmna ah dialect group khat peuh in hong valhtum kilau ciat tek na hi mawk hi.\nManipur a Kuki- Zomi buaina pen Kuki ah paite tuitum kisa lo a, tua mah bangin Zomi ah Kuki tuitum ngaplo uh ahihman abuai na hi zaw uh hi. Chin State ah ZBC sungah Tedim kampaute banghang paikhia hiam ZBC pen Zomi mah cileng ci a i kan khiat ciang tuitum kisak le kisakloh tungah tampi tak kinga mawk hi.\nTua mah bangin Miziram ah Mizo/ Zomi ah dialect dang zangte tuitum kisalo in Autonomous atuam Minam min zang in ngen uh hi. Gentehna in Mar, Lai le adangteng phial Mizo cih nuai utnawnlo in hi thei hi leh State tuam banga inntuan khia nuam uh ahihi. Atunga teng en leng Min vai hilo a Zosuan bup santheih Political structure khat kisam zaw ahi , ci in mimal in ka um tinten hi.\nAnai pen enleng ZBC phel nih kisuah khit aphel khat a om Tedim kampau ciatciat Convention nih a kikhen i hih ciangin, i buaina bulpi pen Nomenclature hilo cih siang tak kimu thei hi. Gentehna khat leuleu ah Roman catholic sungah zong Zomi Catholic ciatciat Diocease nih a kikhen vaihawmnopna movement pen nung deuh pan honghat mahmah cih i thei ciat hi.\nI lungsim sungtawng tek a lakipawlnuam , lah kikhenuam cih complex ki nei tek sa ing.\nTua lungsim pen Federal Struture hoih khat tawh ki damsak zo bek ding hi. Tua banglo in bel kikhen neu suksuk lel dingin atawpna ah kii akno lawhkhuh ding cihloh adang om lo mawk hi. Hih pen khangthak Zosuan bup tunga Pasian hong piak Mawhpuak le Changlenge lian pen khat ahih manin Zomite hanlung ciam in khut kilen a, nasep hun ta hi.


url: =“Mihing leh Pa po” ~ Tual Khan Suan :: ZOMI DAILY\n“Mihing leh Pa po” ~ Tual Khan Suan\nposted on 5 December 2016 at 11:16 am UTC+9:30 Lomkholna: Article, Politics, Tualkhansuan\nA zatna: : Mihing te nuntak hun a tomno khat sung a hih manin a manpha na sep ding leh a hoih a gamtat ding thu hilhna in ki zang hi.\nHun pen nuamsa leng tom a, genthei in haksatna thuak leng sawt kisa hi. I nuntakna pen nuamsa den ding i ut zongin hi theilo, gentheih haksatna thuak ut keng cita leng kipelh theih hi tuan lo hi. Nopna leh dahna pen leitung mite tawh a kipelh thei hi lo a, mite’n kipelh ding a hanciam zongin tuate in mite nawk veve hi. Thuakdan leh puak dan siam ding bek kisam hi.\nPateh (mushroom) pen mihingte an, zatui ding phattuamna hong pia theih bangin sihna zong hong pia thei hi. Pateh khempeuh mihingte a dingin nek theih hituan lo a, pawl khat ( patung, papak, patang, cih bangte) bek kinei thei hi. Pateh pawlkhat pen nekhial leng kigui thei a, a tawpna ah sihna zong hong pia thei hi. A langkhat pan in Pateh pen mihing te a ding in a hoih penpen zatui hong pia khia zong a hihi. Natna khempeuh hoih hi, ci a kigen zatui a hi Pennicillin namte zong Alexandra Fleming kici mipil pa in pateh tung pan in a na muh khiat a hihi. Tua pateh te pen mihing a ding in sihna leh nuntakna hong pia thei hi. A hizongin pateh pen sawt nungta lo in, zing sang tung a, po pen nitak lam ( sun lamteh) na vul/si ta hi. Tua hun tomno sung bek pen a kizatna ah zang siam leng mihing te a dingin nuntakna hi a, zang siam kei leng mihing te sihna a hihi.\nMihingte nuntakna pen ei te’n i nei kei a, hong bawl pa Pasian khutsung ah om hi. Ei te’n i nuntak hun sawt ding maw, tom ding cih i thei kei hi. I pu leh pa te’n zong mihing te nuntak zia pen kigen theilo a hih manin i nuntakna pen a hoih pen leh a manpha a zat ding na thupi sak pen uh hi. Mipi a ding lungsim hoih (common sense) neih ding na hanciam den uh hi. Mikhat i nuntakna pen a manpha mahmah hi a, leitung ah tehpih theih ding dang a om lo khat a hihi. Tua a manpha nuntakna pen a mawkmawk a zat loh ding thupi a, a thupi leh a manpha a zat ding a kilawm a hihi.\nMidang te nuntakna ding na hoih khat peuh sepkhiatna pen mihing hihna kilat sakna a hihi. Pateh bangin i nuntak hun sung tom mahmah hi ta se mah leh tua hun tomno sungin a manpha na sep ding a thupi a hihi. I nuntak pih mihing dangte a dingin sihna a pia gu hih sangin nuntakna a pia zatui a hih ding thupi zaw hi. Tua hi a, i pu leh pa te’n pateh ( mushroom) tawh nuntak zia kibang mihing te nuntak tomno hun sung in a manpha na sep ding leh na hoih sep ding thupi sa in i nuntakna zat zia ding tawh kisai thu a gen uh ciangin “ Mihing leh Pa po” ci’n thu na gen teh uhhi.\nPrevious: Koi manzaw: Christmas maw, X-mas?\nNext: Graduation Ceremony of Pa Hang En Mang (Enpi), Master of Business Administration (MBA)\nUpna tawh kisai kammal pawlkhat


url: =2013-10-27 ~ TBC-Y\nKUA’N THUMAN GEN?\nPosted on Saturday, November 02, 2013by Siam Kim\nKua in ka mawhna nong lak thei uh hiam? Nong lak theiloh hangun, bang hang hong umlo na hi uh hiam?–– Johan 8:46\n2012 kum US gam Kumpi kiteelna ding kam kinial thugenna ah, kumpi sem ding mi nihte’ thugenna tuamtuam-te amaan mah hiam ci-in thu telkan mahmahte in encik uh hi. Thuman gen uh hiam, ahih keileh amau’ deih kai-in gen uh hiam cih TV etkawmsa-in encik uh hi.\nNungzui Johan in Jesuh le amah a mawhsak mite kinialna na ciamteh hi. Jesuh in amaute kiangah, “Ka thu sungah na om uhleh, keima’ nungzuite na hi ding uh hi. Thuman na thei ding uha, tua in note hong suaktasak ding hi” (Johan 8:31-32) ci hi. Amaute in sal ka suak ngei kei uh hi, ci-in dongkik a, “Bang hang note suakta ding hong ci na hiam?” (tg. 33) ci hi.\nTua bangin a kinialna ah Jesuh in thuman a gen hinapi (tg. 34,40,45-46,51) pawl khat in um uha, pawlkhatte ahih leh heh-in tel theilo uh hi.\nTua bangmah-in tua thu kiseelna zong tudong kizomtoto lai hi. A langpang mite in khemna tawh kawi vialhvialh uh hi. Jesuh in “Kei’n thuman kong gen hi” hong ci-a bangmah ii hotkhiat theihloh ding panin hong suakta sakzo lai hi.\nLai Siangtho sunga Jesuh’ nuntaknate in ‘thuman hong lak a’ kua zui ding cih hong laktel hi. I zuih ding pa’ teelkhial kei ni.____David McCasland\nUpna in Ama’ kamciam muanna piangsak a,\nJesuh sung na muan leh na tha hong khauh-in;\nAma’ thu sungah lungnuam takin,\nJesuh i Topa tawh launa tuamtuam pan hong hon.___Teasley\nPasian’ thumanna in ze-etna khempeuh dozo hi.\nMITE IT DING AA HONG IT\nPosted on Friday, November 01, 2013by Siam Kim\nMITE IT DING, AA HONG IT\nTopa na Pasian in bang hong kal ahi hiam, ... Ama’ lampi zui-in Amah it ding hilo ahi hiam?\nLungtang khat pen midangte koi zahin it cih tawh thu kikhenlo a, amau bangzah-in hong it cih tawh thu kikhen hi” ci-in tangthubu the Wizard of Oz cih laibu sungah ka mu ngei hi.\nTua tangthubu pen a hoih mahmah khat hi-a, ahi zongin kha nuntakna ah picing zo tuanlo hi. Pasian in tua tawh a kilamdang deuh-in gen hi. Itna neih ding thukham lianpen hi a, Amah it-in midangte zong it ding (Marka 12:29-31) hong gen hi. Lai Siangtho in hong ki-it thukkik ding ciang bek na genlo hi. Jesuh in: “Midangte in keima hangin a manlopi-in hong simmawhin hong bawlsia a, a nam tuamtuamin hong gensiat uh ciangin thupha ngah mi na hi uh hi. Note’ ading vantungah thaman lianpi kikoih kholhsak ahih manin tua bang na tuah uh ciangin nuamin na lungdam un” (Matt. 5:11-12).\nMidangte i it ding ciangin i mangngilhloh ding thu khat in: Pasian bek tawh itna khempeuh kipan hi (1 Johan 4:19). Moses in Israel mite kiangah midangte sangin Pasian itna ngahzaw ahihna gen hi (Deut. 10:15). Tua hangin khualmi a kipan midangte it ding Topa in kal hi (tg.19). Ama’ itna a ngah mite in midangte tungah a luansak kik dinguh Pasian in deih hi.\nPasian pen itna ahih manin, Amah lo-in itna man taktak kipiakhia thei lo ding hi (1 Johan 4:7-8).– Julie Ackerman Link\nItna in angsung zong lo\nPasian’ van tokhom nusia’n,\nBawng kuang le Singlamteh teelin\nItna ahih lam hong kilaak. – Wilmshurst\nPasian pen itna ahih manin, itna neilote in Pasian theilo uh hi. –1 Johan 4:8\nNisim Thalakna: ITNA MIT\nPosted on Thursday, October 31, 2013by Siam Kim\nTua ciangin Jesuh in amah en gige a, it mahmah hi.__Marka 10:21\nMarc Salem in mi lungsim thei hi ding hi, ci-in pawi en hong paite in gen tek uh hi. Ahih hangin amah in, kei pen lungsim lam siam, ai siam hi keng. Ahi zongin mipi’ lungsim bangci ding cih naitaka a enpa hi ing, kici hi. Amah in laigelh Mulson kiangah, “Eite pen a kimu theilo na tampi kawmkal-a nasem ihi-a.... mipite in hong piakte ka ngaihsut ciang lunghimawh theihloh dingin ka tuat hi” ci hi.\nJesuh in mipi tawh a kimuh ciang ciapteh huai nono tampi om hi. Matthai, Marka, le Luka Lai Siangtho sungah tawntung nuntakna a lunggulh khangno mihaupa’ thu i mu hi. Marka in “Tua ciangin Jesuh in amah en gige a, it mahmah hi” (Marka 10:21) ci hi. Mi pawlkhatte in ahih leh hih pa pen mudah ding uh hi (tg. 19-20). Ahih keileh, haza ding uh hi. Ahi zongin Jesuh in itna mit tawh en hi.\nEite in, hih tangvalpa’n pen a neihsa khempeuh piakhia-in Jesuh’ nungzuih ding kingap phalo ahihna khat bek i bulphuh hi (tg. 22). Mihau khat Pasian’ gam sung tun ding abaihlohzia nungzuite’n a zak uh tak ciangin (tg. 26), “Jesuh in amaute en a, ‘Mihing’ ngaihsutna tawh piang theilo a, Pasian’ ngaihsutna bek tawh piang thei hi; Pasian tawh na khempeuh piang thei hi’” (tg. 27) ci hi.\nTuni-in, Jesuh in eite itna mit tawh hong en-a, ama’ nungzui dingin hong sam hi.__David McCasland\nVangliatna taangpi tawh Amah hong pai,\nMawhna dim leitung ah;\nKa mawhna le maizumna khempeuh amah’n pua gai,\nTua zah liangin hong it.__Roth\nPasian in na khempeuh a muthei mit le a maisak thei lungtang nei hi.\nNisim Thalakna: A NUNUNG PEN\nPosted on Wednesday, October 30, 2013by Siam Kim\nA NUNUNG PEN\nNa lungneemnate midangte’n hong thei tahen. Topa’ hun hong naita hi._Filippi 4:5\n2 Timoti 4\nKa lawmte lakah khat in tangthu-bu khawng a sim ding hileh, a tawpna lampan sim citciat se hi. Amah in, “I sim laitak i tawldam zaw hi” ci hi. Khristian-te zong: a tawpna a thei khinsate ihih manin, lauhuaina tampi i tuah hang a lungnuam dingte ihi hi.\nSawltak Paul in Filippi 4:5 ah ‘nun neem ding” hong to hi. Tua pen haksatna sung pan lungnopna ahi hi. Tua in tuhun aa tuihual a bang nisim nuntak haksatna ah lungnopna le suahtakna bulpi ahi hi. Gampi kisia dinga, lawmte in hong taisan thei-in, Pawlpi zong kikhakcip thei hi. Tuipi khangin, mualte kicim thei-a, eite i lungmuang thei veve hi.\nTua hileh eite bangci gamtat ding? I lungsim sungah “Topa’ hun hong naita hi” (Fil. 4:5) cih i theitek a, Amah hong naita hi. Kongkhak kiangah dingin i lungsim sungah bang om cih hong tel hi. Hih leitung le a sunga om khempeuh Ama’ kumpi gam hong suak dinga, “Tuite in tuipi a tup mah bangin leitung khempeuh in Pasian’ pilna mu ding uh hi” (Hab. 2:14).\nJesuh in, “Kei kong pai baih mahmah ding hi” (Mang.22:20) ci hi. Tuni zong hikha thei hi! A laibupi sungah a nunung pena a gen thu ahi hi. ––David Roper\nTopa, a tawpna thu ding teng telkhin ka hih manun bangmah ka patau kei ding hi. Nang hong umte in Nang tawh ni khat ni ciang tawlnga ding cih ka thei uh hi.\nTopa hong paikik ding cih thu sangin leitung nuntakna ah hong phawksak thei thuhilhna kicing ka thei kei hi.\nNisim Thalakna: LAMDANG LUA!\nPosted on Tuesday, October 29, 2013by Siam Kim\nKei bangmah a theilo kimlai, ‘bang hangin ka pilna hong dem ngam na hiam? nong ci hi. Keimah in ka tel zawhloh thute, kei-a dingin lamdang lua hi.__Job 42:3\n2 Timoti 3\nKa vanleng uh lei-ah atuk ding a kithawi laitak, vanleng nasemte in lei-ah tuah nading thu tawh kisai hong gen samsam uh hi. Tua pen amau zong ngeina bangin ngaihsun lel uh ahih manin “Lungdam takin tuni zang in” cih tawh tawp hi. Amah’n zong tua bang a gen ciangin ngeina seh lela, lawp huailo hi. “Lungdam tak” cih azat hangin hong gen dan hileh, lungdam tuaklo mawk hi.\nTua bang kampau tawh i Topa Pasian i biak khak ding ka kihta mahmah hi: Ngeina. Cimtaak. Lungsim kihello. Lawpna kihello..., cihte. Khris hangin Pasian’ innkuan sungah i kihel kha-a, ahi zongin a ngeina bang danin kingaihsun khazel ahih manin lawp ding zong i ngaihsun nawn kei hi.\nJob in ama’ thuakna hangin Pasian tungah dotna nei-a, Pasian in Ama’ bawlsa nate tungtawnin a ngaihsut theih ding thu pia hi. Job in, “Kei bangmah a theilo kimlai ‘Bang hangin ka pilna hong dem ngam na hihiam?’ na hong ci hi. Keimah in ka tel zawhloh thute, kei-a dingin a lamdang lua thu a gengen ka hi hi” (Job 42:3) ci-in dawng hi.\nPasian in ka lungsim hong kepzawh nading Ama’ lamdanzia ka thei nuam hi. Pasian in kei hong kem - bangzah-in lamdang hiam!––Bill Crowder\nAw lamdang lua! Lamdang mahmah!\nKeima’ lapi hisak ning:\nKa honpa’n kei hong it hi! ___Gabriel\nPasian’ vangliatna le itna longal in i lungsim hong picingsak thei lo hi.\nNisim Thalakna: PASIAN NGAK\nPosted on Monday, October 28, 2013by Siam Kim\nTopa lamen-in ka ngak ngiungeu a, amah kei lam hong nga-in ka kikona hong za hi.\n2 Timoti 2\nTuhun pen phone khawng tawh i kiho theizela, i kizak dan nop keileh i langte’ hong dawnna khat zong ei-a dingin nuihzak huai lel hi. Internet khawng ah connection khawng hoih keileh zong i lung sauzo tuanlo hi.\nKhat veivei Pasian in i thungetna hong dawnglo ahih manin i khasia thei hi. I lungsim sungah, “Topa, ka thungetna hong dawng in, ka lungkia lua hi!” (Late 143:7) i cih hun tamveipi hita hi.\nPasian i ngak theih tak ciangin upna lam-ah a picingte kisuakzo pan hi. Kumpi David in kum tampi sung Saul’ hehna hangin galtai-in oma, a tawpna-ah kumpi suak veve hi. David in, “Pasian ngak inla, thakhauh in; Na lungsim hong khauhsak ding hi” (Late 27:14) ci hi. A dang khat leuleu-ah, “Topa ka ngak tinten-a, Amah in ka kahna le sapnate hong za hi. Amah in ka khete suangpi tungah hong dingsak a, ka lampi kipsak hi” (40:1-2) ci-in hong hanthawn leuleu hi. David pen Pasian’ lungtuakpa hi-a, Pasian a ngakzo pa zong ahi hi (Sawltak 13:22; 1 Sam. 13:14).\nPasian in i thungetna hong dawn pakloh ciangin, Amah in i upna le cihtaknate i khahsuah ding deihloh ahihna i tel semsem a, Ama’ sungah hong khangcingsak hi (James 1:2-4). Topa ngak in!__ Dennis Fisher\nVa lenpih in kei ma thuumna,\nKeima kha thupha a pia nuam,\nThuman a dik Pasian kiangah. __Walford\nPasian in i kha a picin nadingin hong lungduaisak hi.\nNisim THalakna: HUIHPI LAKA PASIAN\nPosted on Sunday, October 27, 2013by Siam Kim\nHUIHPI LAKA PASIAN\nPasian vanglian taktak hi.__Job 37:23\n2 Timoti 1\nZingsang tuung khatvei, huih le guahmal kithuah-in ka inn uh suang ii den bang hi. Innpua lamah ka dak khia-a, huih in a naak mut mahmah singkungte ka en hi. Vanpi gingin keek kia ziahziah hi. Mei zong mitzel, taangzel-in hong oma, tua bang khuasiat sawtveipi hong hih ding ka dah hi.\nTua huihpi hong daih tak ciangin nisim a ka neihzel Lai Siangtho simna ka nei hi. Job Lai Siangtho sunga Pasian’ vangliatna le huihpi ka tehkaak hi. Job’ lawm Elihu in, “Pasian’ aw pen keek kia bang hi” (37:5) ci hi. “Amah in keek thupia a, a kap nop penpen a kha dingin a sawl hi” (36:32). Pasian pen “vanglian taktak hi” (37:23).\nPasian tawh tehna-in mihingte pen thazawm hi. Ei le ei zong kihuh zolo-in, i lungsim zong i damsakzo kei hi. Siatna khempeuh zong i zozo kei hi. Huihpi Pasian in tua a thazawm mihingte hong huh ahih manin hampha hihang; “Amah’n ei leivui ihihna hong thei hi” (Late 103:14). Pasian in “mi zawngkhalte vang pia-in, tha hatlote zong tha guan hi” (Isa. 40:29). Pasian vanglian ahih manin, i thaneemna khempeuh-ah hong huh thei hi.__ Jennifer Benson Schuldt\nPasian’ vangliatna ka phat ding hi,\nMualte sang sawn sak thei-a,\nGunte zong ama’ thu tawh luangsak thei,\nVanmongpi nangawn Ama’ bawlsa. __Watts\nPasian pen i thahatna bulpi hi.


url: =Thuthak Tomkimcing 23 Oct 2014 :: ZOMI DAILY\nposted on 24 October 2014 at 9:57 am Lomkholna: Hauthang, Myanmar, News, World, Zomi\nA. Tedim ah khua vot hiauhiau ta.\nKhuado gimnam hong veng pianpian ta in Khuado sangkhak kihong kik ta hi. Zogam sung ah nungsung teng guah zuzu hi mai hi. Tun bel Tedim khuapen khua hun tawm hong kikhel pian in vot simsim ta hi. Khanglui papi te in sikh hiau acih hun hi a, puantung silh leh lukhulo in piang pha nawn lo ahihi. Khedap puom mah neih kei leh Zolia te zaatul kitamm ding nai mahmah hi. Zotaang te zong siamsin na ah ciamnuih liim bawl lua kha leh muk kitamm sa in kinui veivai thei ding hun ahihi. Tedim khua vot hiauhiauta hi.\nB. India Sumkhek na tawmkhat kia ta.\nDepawali khit teh India sumkhek tawm hong khia hi. Haimual Ciau ah Rupee 10 ciang in Kyats 15:30 kim in khek a, Tamu ah ahih leh Rupee 10 teh Kyats 30:15 ciang in kikhek ci hi. Ciau lam guah tui hongkang pian leh Rih pai nuam mi tampi Mizo leh Vaite, Mikang te India lampan hong pai suk henhan thei zel uhhi. Kalay pan in Ciau mawtaw tungsuak theita in lampi ah zantamm omlo in lampi hoih zaw deuh ta hi.\nC. Champhai Pastor’s Quarter ding kilamhsak.\nMizoram Champhai Bethel veng ah Pastor’s Quarter ding thu zuimi te lamsak in hanciam pha mahmah uh hi. Bethel vengsuk pen Zomi atamzaw kibu phual na hi zaw diak hi. Tuni bang veng leh paam pan in tangtha kuan uh a, mi 90 bang pha in Pastor Huang ding sepsak zuahzuah uh hi.\nD. New Year bawl minam te in Calendar neitek.\nLeitung minam lian kici te in New Year nei tek uh hi. Nisimna Kha simna Kum simna zong amuntek ah nei tek uhhi. Tua New Year abawl anei te in Mikang minam, Mivom minam, China minam , leh Bamaa te ei theih pak leh kumsim in kizak ngei New Year bawl den te ahi uh hi. Tua te in Gregorian Calendar, Solar Calendar, dungzui in amun tek uh ah Calendar nei uh hi. Islamic Calendar, Lunar Calendar, Julian Calendar, Hebrew Calendar leh Thingyan Calendar (kawl) cbt ahihi. Amuntek ah Nisimna Khasimna leh Niciaptehna nei tek uh ahihi. AD 2000 khit ah hong kipan Chin New Year in Calendar kician zong anei lo abulbal nisimna omlo New Year minpua maimai hi a, Zomi te neihsa Khuado amelh cip nopna bek ahihi.\nPrevious: Malaysia Zomi sungah dahna khat kibeh lap:\nNext: Tulaai leitung Thuthang Tuamtuam Updates October 23, 2014\n24 October 2014 at 11:58 pm\nhih atunga limmaan photo ning suante uh adeih omsalo dig maw athu lah Ki atlo kigelh peuh mah news simte in kithei nuam mamah hi. Police te Leh Nurse te khawng Om Border Passport Check gate Chin state khawng kici….


url: =Amos 5 | Siantongluan.net\nAmos 5 |\nIsrael mite aw, kap kawmin kong thugenna, limtakin ngai un:\nNungak Israel puk khin a, thokik ngei nawnlo ding hi. Leilakah lum dildel a, a phongto ding kuamah omlo hi.\nTua ahih manin Topa in hih bangin ci hi: Israel khuapi khat in galkap tul khat kuankhiasak a, ahi zongin za khat bek hong ciahkik hi. Khuapi dang khat in galkap za khat kuankhiasak a, ahi zongin sawm khat bek hong ciahkik hi.\nTua ahih manin Topa in Israel mite tungah hih bangin ci hi: Kei hong zong un; tua hi leh na nungta ding uh hi.\nA bia dingin Beersheba-ah pai kei un. Bethel-ah kei hong zong kei un; a mawkna suak ding hi. Gilgal-ah zong lut kei un; Gilgal mite, sal a suak ding hi lel hi.\nTopa zong un; tua hi leh na nungta ding uh hi. Amah na zon kei uh leh Josef mite tungah meikuang bangin amah hong kuang ding a, tua mei in Bethel-a om mite kangtumin, tua mei a phelh ding kuamah omlo ding hi.\nThutang lumletin thuman mite lei a denna, note-a dingin bangzahin nasia ding ahi hiam?\nVana om aksi Seguk leh Zawlzawngte bawlin, khuamial pen khuavak suaksak a, sun pen zan suaksakin, tuipi panin tuite samkhia a, leitungah tua tui a buakhiapa a min pen Topa ahi hi.\nAmah in kulh muanhuaite leh munmuanhuaite thakhatin susia thei hi.\nNote in thukhen zumah thutang a deihpa na mudah uh a, thuman a genpa na hua uh hi.\nNote in mizawngte tuancilin, a an neihteng khempeuh uh laksak na hih manun, suangseek inn na lam hangun tua suang innsungah na tengkha kei ding uh a, leenggui lo hoih na neih hangun a leenggahzu na dawnkha kei ding uh hi.\nBang hang hiam cih leh na khialhna tampite uh leh na mawhna tampite uh a vekin ka thei khin hi. Thuman mite gimsakin, sumgolh na la uh a, thukhenna zumah mizawngte thu a manin na khen kei uh hi.\nTua ahih manin hih bang hunsiat hun laitakin thu ngaihsun thei mite, pauloin a om khikhe, lamdang sak ding hilo hi.\nNote na nuntak theihna dingun siatna gamta loin, thumanin gamtat ding hanciam un. Tua hi leh na gensa uh mah bangin Topa, Vanglian Pasian in note hong ompih ding hi.\nThusia mudahin thupha deih un la, thukhen zumah a manin thu khen un. Tua hi leh Josef minam a suakta sunte tungah Topa, Vanglian Pasian hong thunuam khathei ding hi.\nTua ahih ciangin Topa, Vanglian Pasian in hih bangin ci hi: Mihon omna lamkabom khempeuhah mite in na sa-in thumin tau ding uh a, kongzing khempeuhah kap ding uh hi. Khuaneu-a mite a thum dingin kisam ding a, a kah siam mite a kap dingin kicial ding hi.\nNote gim a pia dingin hong pai ding ka hih manin leenggui lo khempeuhah kahna aw ging ding hi, Topa in ci hi.\nTopa ni hong tun ding a ngaklah note-a dingin bangzah takin lauhuai ding ahi hiam? Note-a dingin tua ni a hoihna hong om ding ahi hiam? Tua ni pen lungzin ni hi a, lungtaii ni hilo hi.\nHumpinelkai kihta-in vompi a tuakpa tawh kibang ding hi. Tua ahih kei leh mi khat a inn-ah hong tai a, a kawmah a khut a ngak ciangin gul in a tuk tawh kibang ding hi.\nTopa ni pen khuavak ni hiloin khuamial ni hi a, maitaina a omlo lungzin ni ahi hi.\nNa biakna pawite uh mudahin ka deih kei a, na biak kikhopnate uhah ka lung a kim kei hi.\nMeihal biakna leh an tawh biakna nong paipih uh hangin tuate kong sang kei ding hi. Thunuama biakpiakna dingin na hong paipih uh a thau mahmah ganhingte zong et-in ka nei vet kei ding hi.\nLa sa-in na gamlumnate uh khawl un; na lasakna uh a gingte ka za nuam kei hi.\nThutang, tui bangin luangkhiasak un la, thuman, a kang ngeilo tui bangin luangsak un.\nIsrael mite aw, gamlakah kum sawmli na om sungun gan go-a biakna leh keima tungah piakna bangmah nong bawl kei uh hi.\nTua hinapi tu-in note-a dingin na bawltawm uh aksi pasian-te ahi Sakkuth leh Kaivuan milimte na biak manun\nDamaskas khengin gamdang khatah sal dingin note kong paisak ding hi, Vanglian Pasian min a nei Topa in ci hi.\nTedim Lai Siangtho / Laibu: Amos 5


url: =Lungdambawl Thu laigil – 9 ~ Khaibawi :: ZOMI DAILY\nposted on 15 December 2014 at 8:56 am Lomkholna: Article, Biakna, Christmas, Khaibawi\nLungdambawl Thu laigil – 9\nA gilo Kumpi Herod: Kumpi khat hong suakding cih thu Herod in azak ciangin zan nangawn limtak ihmu theilo in bangcih leng tua mipa that theiding ka hi hiam, ci-in tumawh ommawh in nisim in a lungnop theilo hi. Herod pen I gensa mah bangin Jew misit hilo in Jew mi leh Edom mi kiteng sung panin a piangkhia ahi hi. Rom kumpi in gal asim ciangin Palestine gamah tualgal aom lai taki-in Rom kumpi a dingin nakpi tak-in pangin huh ahih manin Rom mite in amuan mahmah khat uh ahi hi. BC 47 kum in Palestine gam ukding in kiseh a, BC 40 kum ciangin kumpi za ngah hi. BC 4 kum dong uk ahih manin hun saupisung Kawl galkapte mah bangin anna tawh agam uk hi. Amah pen alian Herod (The Great Herod) kici a, Palestine gam hoih tak-in ukin kilemna aom sak zo kumpi amah bek in ki ciamteh lai hi. Innlam’ khawng kin mahmah a, Jerusalem khua biak-innpi zong ama vaihawmna tawh kilam ahi hi. Kawl galkap kumpite tawh a kibat lohna khat in gamsung mite a haksa aom ciangin huhna dingin kumpi sum(siah kipiate) zangkhia in BC 25 kum kialpi hun lai-in a puksi ding mite nek ding ann leina dingin ama innsung nazat kham kibawl pakante leh kuangte nangawn piakhia demdam hi.\nTua zahin mi hehpih in cingh mahmah napi’n lungsim puakzia a hoih hetlo khat nei-in ki suanna leh mi muan mawhna lingsim nei tawntung hi. A khangham semsem ciangin tua lungsim suk semsem in puteek mi thatpa kici hi. Amah adem theiding mi khat aom nak leh thatpah lian hi. A zi Mariamne leh a zi nu Alexandra that hi. A tapa upa pen Antipater leh a tapa dang nihte Alexander leh Aristouklus zong that hi. Ama tunga aom kumpi liang pen Rom gam khempeuh a uk kumpi Augustus in “Herod tapa hih ding sangin a vokpi hileng lungnop huaizaw hi,” naci liang hi. Kum 70 aphak ciangin si kuanta ding ahih lam kithei a, ama ukna sunga khua hoih pen Jerikoh ah tawlnga in om hi. Jerusalem khuasung aom ulian teng a mawhna dinguh paulap zongin amat khit ciangin thong sungah khia in ama sih laitak in tua a thongkhiatte athah nading un thu pia hi. “Bang hang hiam cih leh kei ka sih ciangin dah in a khituiluang kuamah om hetlo ding ahih manin kasih laitak in khitui luang, akap aom ding kadeih hamtang hi,” cimiau hi.\nKumpi khat hong suak ding cih thu a zak ciangin Herod patau mahmah a, Jerusalem khua buppi nangawn linglawng in patau uh hi. Bang hang hiam cih leh Herod lungsim thei uha, a suakthak naungek tungah a bawlnop zia a mitkha uah theikhol uh hi. Mi pawlkhatte bang ling kelkel lianguh ci mawk hi. Herod in Siampite leh thukham hilh Siate samsak pah hi. Thukham hilh siate pen Lai Siangtho thu leh thukham thu athei a siam mahmahte ahi uh hi. Siampi lian a cih uh ciangin nam nih phasak uh hi. Siampi lian pen asem ngeisa teng siampi lian kici a, Siampi lian a semte mi tawmno cik bek ahi hi. Siampite sung panin a thu nei pente uh hi-a, hih Siampi lian pen a hong piankhiatna innkuante zong siampi lian mah ci uh hi. Baikna lamah alian pen le apil pen teng samin Pasian sathua nilh pa hong suahna ding mun Lai Siangtho in bang cigen hiam, ci-in dong pah hi. Koilai mun ah suak ding hiam, va zong un kei zong pai-in tua naungek ka bianuam hi, ci-in kam vaikhak hi. Ahi zongin ama ngimna pen kumpi a suak ding tua naungek Zeisu a thatnuam ahi zaw hi.\nHerod in Zeisu pen a maza, a hihna suan dingsa ahih manin hong suakding cih thu a zakteh mudah in galbawl pahlian hi. Tu hunteh eimi sung nangawn ah biakna lam hita leh gamvai nasepna a kipan a nakhempeuh cipak mai ni, eisang a, a pilzaw, a hauzaw, a citheizaw, a tuahphazaw khat hong omteh, I zakteh, I muhteh, haza in bangcih leng hihnu hihpa suminsia theiding, hemkhia theiding, maimang sakthei ding, ka hi hiam, ci-in ana langpan, ana lehdo om thei hi. Tuate pen Herod tawh aki lamdanglo uh hi-a, mi kamsia mahmah ahi uh hi. Bang hang hiam cih leh Herod tawh nikhat niteh koi mun hiam khat ah kimu khathei dinguh hi. Herod in Zeisu that nuamin, Kumpi a suahding khaktan nuamin lam tuamtuam tawh ahanciam hang, Pasian gelsa ahih manin tangtung thei peuhmahlo hi. Tuamah bangin Pasian laptoh mikhat I khaktan nop, I suksiat nop, I hazat mawk khak leh lunggimna leh minsiatna tawh Herod mah bangin I kidim ding hi. Siampi liante leh thukham hilh Siate in bel Zeisu suah ding pen nuamding leh dahding in zong na ngaihsun manlo uha, biak-inn sunga a nasepteng uh leh thukham tawh kisai kikum, kisel in manlah den uh hi.\nTuamah bangin lungdambawl teh, amau vai tawh nisim in buai in Zeisu a phawkkha manlo, a awl mawhlo mi tampi om thei hi. Tukum lungdambawl ah Herod Kumpipa leh Siampi liante banga lungdambawl I zatding, I bawlding, I dawn khak ding I ki deihsak kei hi. Mipilte mah bangin lungsim siangtho leh I neihsun a hoihpente mah tawh lungdambawl I zatding, I bawlding, I dawnding I ki deihsak hi. A gilo kumpi Herod bangin Zeisu langpang loin Lungdambawl nuamtak in zatsawm ciat ni.\nPrevious: Zolia & Zotaang Round 2 ~ (Khuado Malaysia 2014)\nNext: ZYA Weekly News :: 12 December 2014


url: =ZAM Thupuak :: 01 January 2017 :: ZOMI DAILY\nposted on 1 January 2017 at 10:48 am Lomkholna: Malaysia, News, Refugee, ZAM, Zomi\nZOMI NAMNI TAWH KISAI ZAKSAK NA : Malaysia a om Zomi ten kumsim a i bawlden i minamni a sawtloin hongtung ding hita hi. Abeisa kumte mah bangin tukum zong thupitak leh picingtakin bawl theihna dingin 14 November 2016 in ZAM zumpi ah kimuhkhopna kinei hi. Tukum zong nopcitak leh picingtak a i bawl zawh na’ng\nsum leh pai tampi hongki sam ding ahih manin muanna leh lametna lianpi tawh Zomi Namni Committee in Khua kipawlna khat ciang RM200 leh pawlpi te’n RM300 tawh mapang khawm ding I ki zawn hi.\nZomi Namni mapan khopna hong piasa teng\n7. Manna ZCF -200RM\n8. Cikha Innkuan-Malaysia -200RM\n9. ZCCM -300RM\nMalaysia zomi Genvai Kipawlna (ZSM) 2017 a ding kilut thei ta a, ZSM laibu te zong kila thei ta hi. ZSM lut man mi khat ciang kumkhat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi.\nNa UN vai lunghimawhin kannop dotnop khat peuhpeuh nanei hiam? UN Department tuamtuam ah laigelhsak nop naneih le ZAM Member te ading mangenlo in ZAM zum pan lai kigelh sak theiden hi.\nASYLUM ACCESS AH HUHNA KINGEN THEI :\nSVP team te interview napan a card kipiakik nawnlo na theih uh leh Asylum Access zumte makaihna pan lawyer te tawh pangkhawmin UN nangahkik theih nading hong geelpih/vai hong hawmpih ding ahihmanin ZAM zumah hih lai namuh phetin nong zaksakpah nangin deihsakna lianpi tawh kong tangko uhhi. Asylum Access te kiang ah ut bangin kipai thei loin appointment lak phot kul a hih manin UN pan lai nangah phetun nalaiteng tawh hongpai pah un. Appointment date ma kalkhat akisap in nong pai pat a leh lawyer te in buaipih man nawnlo ding cih lim tak thei in.\nZOMI CUP -2017\nA (7) veina Zomi Cup pen hongtung ding January 28 pan February 2 kikal in kibawl ding hi. Tukum in Zomi Cup ah Tukpeng leh Volley Ball namnih kibawl ding hi. Zomi Cup (Volley Ball) pen (Kampung Pandan Sport Complex) ah January 16-17 ni in kimawl dingin kigel hi. A lunglut team te in January 6, 2016 ni ma in minsazian leh passort size photo piak kim ding ahihi. Zomi Cup Volley Ball a kidem nuamte adingin lut man RM 400 leh Deposit RM 100 hi ding hi.\nZomi Cup tukpeng kimawl nading pen (Astaka Sport Com -plex)ah kimawl ding hi. Zomi Cup tukpeng akimawl ding te in lutman pen RM 800 leh Deposit RM 400 hi ding hi. Tukepng kimawl ding te’n minsazian, ZAM Card No. leh passport size photo te January 8 ni a nunung pen kipia thei ding hi. Zomi Cup a ding sazian hong pia sa teng\n1. Buan 7. Mualbeem 13. Anlangh\n2. Saizang 8. Pangsak 14. Singunau\n3. Vanglai 9. Tuipi 15. Kapteel\n4. Vangteh 10. Darkhai 16. Heilei\n5. Phaiza 11. Tuithang 17. Laibung\n6. Bukphil 12. Ngente 18. Buanli\nZEC,KLANG – Sanginnpi Kumthak 5 January, 2017 ciangin kihong kikta ding hi. January 5,6,7, sung teng zingsang 9:00AM -11:00AM kihongden ding a min khum na kinei ding hi. Sanglut man pen mi 1 ciangin Rm 50 ta kilading hi\nKindergarden panin tan 6 ciang kihong ding hi.\nContact no -0166157573 Sia Simmang(Head Master)\n-0166012694 Siamah Dimnu\nZEC-TALALLA SANG KIHONG TA DING\n2017 sangkah kum pen 05/01/2017 (Thursday) ni-in ZEC-Talalla boarder om ding te kilut thei ta dinga, 09-01-\n2017(Monday) ni-in class laisin kipan ta ding hi.\nKLANG G.L.C SANG KIHONG TA DING :\nKlang G.L.C sang ah I tate a kahsak nuam peuhmah in 2-1-2017 pan 15-1-2017 ni sungin sang ki-ap thei hi. A lunglut te in Sia Michael Khai –011 1135 8075 ah ki contact thei ding hi.\nLUNGDAM KOHNA : 4-01-2017 ni in kum (12) a cing ding SNO(Suanghoih National Organization-Malaysia) in lungdamkohna in ZAM thupuak a dingin RM 50 hong piakhia uh ahihmanin kilungdam mahmah hi. Topa’n thu pha tawh hong phung vuh sak semsem ta hen.\nKimat kihen na tuahkhak leh: ZAM member te ki mat kihenna tuahkhak uh leh Sia Tuangpu: 016 254 4093, Sia Go\nMang: 018 202 1216.\nNasep leh Zato contact : Sia Khuppi –016 3838 014\n1. Niang Ngaih Ning(Phaiza) Tung Shin Zato\n2. Lian Ngel Cing(Sezang) Pudu Clinic\n3. Thang Gin Mang(Phaiza) HUKM\n4. Nang Khup Mung(Saipimual) IPR-HKL\n5. Vung Suan lun(Mualnuam) Hospital Salayang\n6. Thang Pau(Vangteh) ACTS\n1. Hau Mang(Bukphil) Batu 10 ah kiman tankhia\n2. Cin Sian Khual(Ngente) Asia Jaya ah kiman kitan\n3. Lianpi(Pyidawtha) Kota Raya ah kiman ki buaipih\nKhuado pawi 2016 VIDEO kingah ta : 2016 Zomi Khuado pawi aa Zolia/Zotaang leh Idol kidem na video ZAM zum ah kilei thei ta hi. Contact Sm Cii Cing 0111 2828 482\nWELCOME TO ZAM :: Kawlgam,Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi a hi Zomi Association of Malaysia (ZAM) zum ah nong hawh hamtang na dingun itna lianpi tawh kong zawn uh hi.\nJANUARY 2,2017 NI UNHCR ZUM KIKHAK DING HI.\nPrevious: Syria gam Aleppo khuapi gamnuaimi te’n a uklai un mihing pumpi nate sumbawlna dingin zang ci ~ TK Lian\nNext: Turkey ah Night Club kisuam, mi 39 kiim in sihna tuak ~ TK Lian


url: =Tedim kampau Zomite sungah Tumging leh la tawh madawkte ~ Rev. Go Za Nang :: ZOMI DAILY\nposted on 13 July 2013 at 7:08 pm Lomkholna: Article\nHih thului tawh kisai in ettehding laigelhsa bangmah omnaikhollo khading leh etkakding dingdang theituanlo ka hihmanin kei theihtanciang leh kei kihelna pawlpipan ka muhna ciangbekmah hong gelhtheiding ka hi hi. Tua ahihmanin tumging siam mahmah le a uuk mahmah mi pawlkhat zong hong ki nusia khathei ding hi. Lai gelhte’n telkhinlopi ahi ve maw ci a, nong telsiam dingun kong thuumnuam masa hi.\nNeulai hun khawng in, Zo hun, radio ah ngai le hang- Chin program pan Zola hong pai ciangin, Lawki ngeina la kisa te kitam zaak deuh hi. A hun, a kum tawh kizui in kawlgam radio pan in, Zomi te music i ngaihciang in khantona tampi hong nei hi. Music siam leh lasa siam zong a kum a kum in hong tam semsem hi. Kawlgam lelvel bang aa mi tampi hong theihpih ding lasa siam, music siam kinei keei ta hi.\nNidang lai in cileng, kawlgam sung ah musik leh lasak siam lam a akidawk phadeuh te pen, Kawlmi te leh Karen mite vive hizaw pian hi. Tu hun ciang in, tainyinta mite lak pan hong tam semsem ta hi. Music van tuamtuam te taman theilua aa, music sang zong kineizo khol lo, music sya hoih zong zogam ah om kawikawi khol lo ahihna tawh, Zomite lasak leh music lam ikhanto paksai theihnang pen abaihlo thukhat hi. Kawlpi, Tedim, Tonzang, Falam, Haka, Matupi etc. cihdan khuapi zawdeuh khempeuh ah music sang te neizo kawikawi leng deih huai peuhmh kasa hi. Amunmun pan hong patah ding om leh ih Zolia leh ih Zotaang te aa ding in mailam ah khantohna tampi hongpia thei ding hi.\nMusic in lungnopna hong pia hi. Music in ih khuak tampi khangtosak hi. Ih ngaihsutna hong puahpha hi. Itna zong hong khangsak thei hi. Music nam zong iteelsiam ding kisam kha ding hi. Musik lam aa a khuaktaai te pen, lai khuakzong taipah kici hi. Staff note akici lungtui siamte pen, a khuakpai mahmah ahihman in, laidang dang zong siam baih kici se hi.\nLasak siam icih, lasak ciang a aw a luang deuh te leuleu pen, apianpih ngiat tampi om aa Topa thupha piaktuam te hi ngiat hi. A sisan sung uh ah om khin hi. Aw hoih cih te a suan un zong pai thei deuh hi. Mi honkhat te leuleu a aw hoih khin in, puahding themcik akisam beh om leuleu hi.\nCD or DVD music video te ilei ciang in, original mah lei leng, lungkim huai pen hi. Leitaak pen hi. Musician te lasa artist te zong thaapiakna lianpi khat hipah hi. Lasa minthang te pen, lakhuai bangzah khawngkhin cih tungtawn aa zong, ciaptehna, pahtawina kipia tanghtangh hi. USA khawng ah Gold, silver, diamont, platinum cihmah… original DVD — CD million tampi a khotciang minphatna kipia hi. Ei Zomi sung ah zong, tuadan mailam ah om thei leh hoih kasa hi. Original mah kilei tangtang ding thupi hi.\nKawlgam ah lasa minthan theihna ding in, Kawla mah siam kul hi. Leitung level ah lasa minthan theihna ding in, Mangla mah siam kul hi. Eipau tawh lasak maakngil ding, saklo ding cihna hi lo hi. Tu in, Lia Cing Lian Mung bang pen, Kawla leh Siam lua kisa, kawlte aw lian in sa thei aa, mangla leh siamlua kisa Mangkang lasa te sang a aw bang ngahzaw lai, siam zaw lai mawk a hihciang in, mangpau zanghna gam khempeuh te un deih ding hi pah lel hi. Tuhun ciang in, mangkam, mangpau pen leitung gam khempeuh phial in telta theita uh hi. Christian mangla bang peuhmah pen bel, ngaikim lel mai uh hi.\nMailam ciang, English gospel music a khuibit in hong suaksak le bang, mikang gam khempeuh ah kideih mang lel ding ahi hi. Sya David suum, mangla phuah – compose zong siam mahmah ahih ciangin, mangla khuikhat hong thoh beh lailai dih vevuak. Music tum te zong pau bang om vetlo in, siamkim gai hi. Video zaihna leh graphic bawlna te zong profesional te vive i sep ahihman in, quality sang mahmah hi. Zomite in, Lia Cing Lian Mung i lasakna khui pen, inn sim aa neih ngiatding, kep ngiatding in hoih him him hi.\nLa siam lai, mel hoih lai, apatah ding sya hoih mahmah nei lai, music sinna ding sang hoih te ah vocal training kah theilai cihte pen bel leitung aa Pasian kiangpan hamphatna tengtenga hom ngah cihnop huai phiat hi. A hihangin, American Idol aa a lasiam penpen te taangthu sim leng, a neutung aa kipat a hahkat mahmah te uh, mun tampi a kidemna khawng uh aa, a ki nialnial te uh zong hi thei hi. Music leh vocal training pen, nisim aa kisin ngekngek aa kum tampi sung a kisinsin ngiat uh hih tuak mawk hi.\nNaakpitak in a nasepna uh te i a gah pen kum tampi khiteh a nethei uh hi pan uh hi. Zo Lia leh Zo Taang te zong, tua bang aa, Topa’n hong tawisang sak ahih teh, ei Zotate mimal mahmah in zong i tawisang pih thei ding kisam kasa hi. Mizote bangpen, lasa siam khempeuh thaapia aa pahtawi zo mawk uh hi. Tua mah bangin, lasiam tam semsem ompah uh hi.\nPastor khat in, nungak lasa siam khat ka teenpih hi. A kiteen khit teh, suun khat a zi ihmut suak lua mahmah aa, ihmu hi. Tua laitak in, a pasal in a zii kiang ah, tho in tho in, cih saisai aa, phongh saisai hi. A zi thoto in, bang ahia le nong phot, a phamawh om ahiam ci in, lungkham dot pian hi. A pasal in, ngaih aw, tua bang om kei, ahih hang – nang kong teenpih lai in, lasa siamlua nahihman in, kong teenpih ahi hi, na lasak zanuam, ngainuam lua ka hihman in na ihmut lai pipi hong phong kha mawk ingh na ci hi.\nTuhun ciang zong, lasakna aw bek bek ngai kha in, a nu le pa te kiang ah tua lasa nu la siamlua in, a mel ka muh nai lo hang, ka zi ding in hong vaihawmsak un, a cingeu ngam bang ki om hih tuah hi. Nidang lai in, lasiam mel kici se in, tua te pen a mel kipia khol lo te hi. Tu huntakciang in, lasiam te zong, a mel hong hoih sese a- amel hoih te mah zong, a lungsim hong hoih toto hi ve aw kici sese leuleu zen hi.\nLa khawng, music khawng pen Pasian phatna dingin a zangh siam theite mi hampha pen te hi. Topa in amah phat ding leh pahtawi ding in, mihingte hong bawl ahi hi.\nIpate khanglai hun in, Col. Khen Za Mung in, la tampi aphuahlam leh tumging lamah akivak lam kigen a, azawlla ngumngek phuahte lakah ”Liapaal ngaihno kalo zo diam?, Sinlai khuambang khosak.” cihte pawl, tua hunlai tangval te’n guitor tawh asak uh zawlla ka zak masak pawl hikhading hi. Tua banah galkap sung, band party lakah akihel tumginglam akiva mahmah eimi pawlkhat omtuaklai tham hi. Tedim khua sungah 1950-1960 sung pawlin tumging uuk mahmah pawlkhat om a, kha taan ciangkhawngin country style late hong kisa thei hi.\n“Oh the lady” ci a, cowboy la, kilep dangdangin asathei pen Tedim pan U Mang Khan Suum, Sia Let Khan Hang leh U Thawng Za Suante kaneu theih mahmah pawl ahi hi. Tedim Khuapi sungah (Pa Phung Za Pau) Sia Thawng Khen Pau, Pa Mang Khan Suum te’n guitor nei kici a, kha tang khawngah vakpihtheizel uh hi. Tua hun lai guitor tum cihpen tuhun ate bangin chord nam tuamtuam tawh kitum khollo a, sharp cihkhat leh running tum cihbang khat nei uh in, tangsai gelgel in zaknop bialbial zawzen hi.\nHih tumging tawh kisai pen biakinn sungah kizang kholhetlo danin thei ing. Biakinn sungah kumkhat khatvei cihbangdanin singsong service kinei a, tua hunte leh concert tuamtuam aki neih ciangin, mipi muhin akitum, akiza hibek mai hi. Guitor tum pian peuhmah lah ahilo lamin ki gen, ki mupianmawk in, tu bang ka ngaihsutteh banghang aitam ci in, lamdang kasak simsim thukhat ahi hi. (Pa Nang Za Suan) Pa Zel Khaw Lian te pawl mendolin leh Jugalele khawng tumthei deuh uh a, guitor pen Pa En Khan Suan, (Pa Thang Khan Kap) te pawlin tum in, niangteh kuang hawm double bass in kisai tumging hong tumkhop pen zaknop kasak dan ka neu ciapteh thu mangmawh khat ahi hi.\n1960 khitlam ciangin, leitung mahmah ah zong tumging lam khantohna lianpikhat om ahihlam music lam kanten gen uh hi. Pop singer Elvis Presley, Cliff Richard leh The Beatles group cihte pawl minthang mahmah hun hi a, amau late radio pan ngai in, kisa kik ahi hi. Pa Cin Khen Mang (USA) (Pa Thang Khan Kap) (Pa Zen Za Dal) te pawl guitor tumthei uh a, ko khangnote hong pantahte uh ahi hi. BBS Zo hun ah la kisa thei a, la bang khum le hang aduty tawh kizui in sum bang hong pia zawzen uh hi. Tedim mi lakpan Pa Cin Khen Mang Leh Pa Gin Heh Lian te pawl lakhum masa pen uh ahi hi. Tua zom ah Sia Gin Hang, (Pa Theu Mang Za Suan), (Pa En Lam Cin), Dr. Kham Go Mang (Singapore), Nu Niing Khaw Hau(USA), Nu Ciin Khawm Cing, Nu Ngai Khan Dim cihte pawlin la khum zomto uh hi.\nTedim gamsung guitor tumte lakpan, nidang tumdan le tu hun a chord tuamtuam tawh tum masa penpen mi pawlte lakah “En Lam Cin” minthang masa pending hi. Amau hun lai in, a guitor tum le lasak ngai dingin, Lamka lampan isanggam khangno pawlkhat bang hong pai ngeizawzen uh hi. A innkuan phialmawk un, tumging siam uh a, anu le apate na ngawnin uuk uh hi. Amau inn sungpan mandolin, Benjo, Jugalele, double bass leh guitor ki nak tum mahmah a, Tedim khangno atamzawte kipattahna munkhat ahi hi.\nLam Cin makaih na tawh Myomah Turiya group ci in phuankhia uh a, tua hun laitak nasia kisa mahmah hi. Ama hong khanciangin Zogambupah zong tumginglam kinakzat mahmahhun hita hi. Amah tawh akithuah phadiak, atum khoppihpen (Pa Zen Za Dal), Pa Kam Za Mung cihte pawl ahi hi. Adang group tuam (Pa Thang En Mang @ Peter Thangneu) Pau Do Mang leh Am Paute zong amau munah atum siampawlin aki gen ahi uh hi.\nHih hunlai khawngin studio la kikhum cihbang omnai hetlo ahihmanin Mangla pen radio pan kila in, ala mal pen gamdang penfriend te khak khawngpan kingaha, Mangla bekbek kisa ahi hi. Mangla siam mahmahin Zen Dal (Pa Zen Za Dal) Pa Gin Khaw Thawn, Pa Kai Za Tuang, Pa Aam Pau, Lian Bawi (Rev. Gin Za Lian), Rev. Thang Khawm Pau (Tedim gam EBC GS), (Pa Sing Za Mang), (Pa Theu Mang Za Suan), Pa Ngin Hang (USA) te pawl minthang uh hi. Bang hangin hihte minthang cithei ka hiam cih leh tu mahmah na ngawnin lasa sak le hang la dawng 30 thamlo lotngahin lasa theilai zen uh hi. Tedim khangno, numei pasal kimphial in, Mang zawlla ki naksak mahmah hun sung ahi hi.\nKawlpi lampan Pa Pum Za Dal in group khat nei nong a, music van leiding vaihawmhawm leizo mahmahlo zawngkisa lua uh hiam, agroup min uhpen “The Poor” cih pahphot uh hi. Amau hun lai in, stage show khat peuh aom ciang Pum Za Dal te loin, thupi zolo zahin, minthang mahmah uh hi. Ama tumging group sungah hong nusiasa Hla Shwe (Rev. Ngul Khan Pau)( Zam Cin Hau) le Mung Tawng te pawl tawh tumkhawm uh hi. Tu ni dong a drummerpa uh Mung Tawng bang Pasian thu lah umin, Yangon khuapi sung, zan lasaknate ah Mangla luite sa in nuntak kivakna in nei hi. Hih hun lai lasate pen Kawlte in Mangla pan alak uh late kisa kik himawklo in ah, original Mangla pan kisa ngiat ahihmanin tua hunlai Kawl gam lasiam minthangte sangin niamzaw tuanlo uh hi. Asiam zawkna uh tampi omlai theimai dingin ka ummawh hi.\n1970 kiim pawl akipan khangthak tumgingsiam pawl hong khangto leuleu a, Tedim khua sung bangah (Thang Suan Lian), Pau Za Mung, Gin Do Lian (FGA), Pa Gin Khan Suan (Japan), Thangneu (Cin Suan Thang), Sua Mang (Pau Suan Mang) le Rev. Zam Za Thang (Grace assistant Pastor) te asiam in, ki genpawl ahi uh hi. Tua hun sung pawlmah in Kawlpi lamah SalaiM cihponghel khat phuan uha, Tedim kampau khangno pawlkhat mah makaihna hi in min nei mawhlo uh hi.\nTedim khuasungah kha khanlawhna lianpi hongtun’ akipan, tumging siam pentengin, pianthakna hong ngah uha, biakna lamah tumging zatding hong kipatna zong hipah mai hi. (Rev. Gin Za Lian) le (Rev. Hau Lian Kham) te u nau zong, la leh music siam mahmah uh ahihmanin, hih tumging siamteng pen music mah tawh pantah tosuak uh hi. 1976 kum electric guitor akimin kinei khina, mipi huppeuhmah khin hi. EBC pan AG aki pai ciangin, EBC ah acianlai khangnote music vanneihteng ki nusiat hi.\n1977 kumin nitakkhat la kisinna ah, “Lawm aw hong zui in tua gamah” akisa ziahziah pen, khangno pawlkhatin side drumkia khat hong satkeei le drum neihding lungsim hong guanpah a, lasintengin upna kamciam kapiaktek uh le Kyats. tulkhat valdeuh ki ngahpah hi. Sum kisam laiteng pawlpi ah leitawi in, Aizawl ah drum ki lei a, electric guitor pen, U Myochit in hong piak Yangon pan ki lei hi in, drum tawh ki tumkhawm a, nuam kisapha mahmah hi. Ka nung etkikciangin Tedim gamah instrument kim tawh Pasian biakna pen music band dingmasa penzong hipahmai hi.\nLead (Cin Suan Thang), Bass ( Pau Suan Mang), Rythem Zam Za Thang (Tun Grace Assit. Pastor), Drum Pau Thawn hi a, lasa pen (Pa En Lam Cin) (Rev.Gin Za Lian), Pa Kham Suan Mung, Rev. Tuan Suan Thang (Phualpi AG Church senior pastor) Rev. En Khan Mang(BAG Asst. Pastor), Dr.(Chand.) Suan Za Lian (USA), Rev. Dr. Chin Do Kham (USA), Nu Ngai Khan Dim, Nu Ngai Za Dim, Niang Boih, Nu Vung Khawm Cing, Nu Hau Khek (Japan) te pawl in sa uh hi. Hih tumging groupteng leh lasa tengbel amau hunlai in, Zo gamah aminthangpen teng hipah mai hi.\n1980 kum ciangin Tedim kam tawh la kikhum masa le akizuak khia masa pen Agape No. (1) ahi hi. Tuni ciang, Agape No. 9 na ciang kikhumkhinta hi. 1981 kum leuleu ciangin TSKhai makaihna tawh “Sihna Kigo Zo ” hong khuma, tu nidong zomto hi. 1983 kum ciangin, Rev. Tun Za Kap makai in atanute (dorcas team) Cingsante unauteng tawh Yangon hong paisuk uha, lakhum uh hi. Hihteng bang Zomite adingin la kikhum masa pente mah ahi hi. Tu ni ciangin la kikhum le ahoih tampi omta a, lung damhuai mahmah kasa hi.\nTua banah music lampan nidang hunte tawh ietciangin khantohna lianpi kimuthei hi.Piano,keyboard atumthei omnailo phialmawka, Tedim Tuiphum biakinnpi bangah Siamah Vung kawi leh (Sia Gin Khaw Thawng) te bekin organ tawmtawm tumthei bek uh hi. Ahizongin tuni ciangin, Tedim khua BAG pawlpi bekbekpan tumging siam phamahmah Sia Zam Lian Kham, Sia Tual Lian Tuang (S.Korea), David Go Lian Suum (Grace senior pastor), Thawn Sian Thang (Malaysia), Go Sian Tuang (USA),Thang Sian Mung (Grace Music School), Zam Khan Mung(Shalom EBC, Ygn.), Kham Sian Khai (Mr. Bean), Tuan Thawn Mung (desert Rose) tepawl; hong khangkhia uhhi. Sakollam Thangpi cihte pawl zong minthang uh a, Lazy Club Cinpi, Cin Khan Pum, Zen Liante banah Kawlpi dungsuk bangah Falcon bandte tumging lamah minthang uh a, siam phamahmah ta lel uh hi.\nLasakna lamsangah TSKhai, Lengtong Pau No, Lengtong Kam Khen, VC Mang, Cing Sante unauteng khawng, amaukhan hunlai, lasa siam minthangpawl ahi uh hi. Biakna lam bangah Hunters’ Quartet te, Fishers’ Quartet te, Family Gospel singer te, ETC trio cihte pawlzong Igam, Iminam hong khai mahmah uh hi. Steven Vocal bandte bang England gam leh Malaysia, Singapore leh Kawl gamkikhopna lianpite ah lasa zel uh a, hun tawh kizui banah kihual leh sak siam mahmah group khat hi in, ih minam adingin angtanhuai mahmah hi. Fishers’ Quartete te bang Kawl gamsung muntuamtuam leh Singapore, Malaysia, India dongah Pasian phatin azinkawikawi ngei uh hi.\nECT trio te zong India gamsung Nagalandteng, Bombay, Culcutta, Shilong, Gohati leh Kawlgam mun tuamtuamah lasa in vak kawikawi uh hi. Tu hun aminthang deuhin, Sangpi, Thawn Kham, Zamnute zong gamdang eimite omna tengah lasa in pai kawikawi ngei uh hi. JK Kam, TL.Mungbawi, David Kham, Sia Tuan Khan Mung cihtepawl zong lasakna tawh min kitheikhia pawl ahi uh hi. Theihkhit zawhloh phialdingin tumging kiva leh lasathei, aphuakthei tampi ihompen Kha khan’lawhna iigah hi a, Pasian tung lungdam koh huai mahmah hi..\nEi Zomite hun tomno sungin mite tawh kikim zaha, asathei, atumthei ihom mawkpen angtan huai mahmah kasa hi. Kawl gamah tu laitak dinmunsangin, imadawk zawktheih nadingin, music Sang zong omta ahihmanin kahding, sindingzong thupi hi. Tua banah atunglamah tumging asiammasa, amadawk iute, inu, ipate, iet ciangin Kawlla salozaw uh a, Mangla pan lasa vivete ahi uh hi. I sanggam Kawlte in zong alasakte uh Mangla panmah ateikhiat uh, hongsa uha, eizong asakpihkik ihilel ngel hi. Gentehna in: Zaw Pine in “The Eagles” late copy in hongsak teh ngaihsa in, aminthangsak keei eiteng mah ihi hi.\nEi Zomi khangnote in zong la isak veve Kawlte lasak sate isakkik sese sangin, ei zong original Mangla pan sapahlel lehang, talen neite minthang topahlel ding hilo ahiam?. Kawlla isak ciangin, asate bangin nasak theihding baihlo a, na demzo ngeikeiding hi. A Mangla in khiangin, sa lecin Kawl vocalist te tawh akikim na hi a, asiam zawzaw minthangding hipah hi. Tu hun in MP3, 4, 5 acihmah, VCD,DVD cihmah deih bangbangin ngahthei ihih manin, original Manglate lei in,ngai ding, ciing ding, kisinding kong hanthawn nuam mahmah hi. Tua banah, biakna la asate ihi a, I lai zonglah Manglai tawh akibang ahihmanin khangno khempeuh in Mangla nakpi in hongsa le uhcin, tumginglam khantohna lianpikhat omthei khadingin um ka hihmanin hih lai tawh kong hanthawn hi.\nKhai guaite hong kum unla, article hoih leh reference ding thu hoih tampi om kha ding ahih manin hong atbeh unla gawm khawmkham ni in, ih koihcingding thu hoihkhat hongsuak ding hi. Mi luite tu hun khangthakte na lungkimna bangun thu hong at un, music tawh kisai thului tampi ki kaikhawm ding hi.\nSuakta takin gen ngamloh cih bang omlo in hong gen dih un, thu ciamteh nuam ihhihman hi ei. Gtn: Steven Vocal band a Steven Mang bang apa Ngai Za Thang pen Tedim TBA Booader a om lai in guitor bel kuamah azahtaklo zah in siam hi. Aizongin Tedim ah khangnote tawh mapan khop ding haksa lai hi. (Tua pen Tedim dan ci phot ni)\nTu a ka gawm keeite zong ki gawm, kizom kei kha mah in ten mai lam ah ahoih asauh nading zuun toto ni ee.\nTua khit ciang TSKhai, Lengtong Kam Khen, Cing San te unau, ciang ciangpen keitheih ban hi a, tua khit a, VCMang, TL Muangbawi, JKkam te akipan tu hun Idolte no theih bangbang hong genun. Hih ih lai pen ni khatteh kideih ding in uming. Rev. Go Za Nang (Agape Ministries Center)\nPrevious: Zogam Apple ~ Hang Za Nang\nNext: The History of the Detention of Pu Chin Sian Thang


url: =Ak khuangta Thawh Hunta - Zomi Adventist Innkuan\nAk khuangta Thawh Hunta\nKa neu lai-in taanlang (KG) Zolai simbu sung laimai masa penpen ah “A- Ak khuangta, thawh hunta” ci in ka siama te in hong sinsak iin, hong lotngah sak uh hi. Kei zong sim iin ka lotngah aa, tuni dong ka mangngilh thei mahmah kei hi. Ka khuak sungah omom sam na pi-in a taktak in ka zang zo mahmah kei aa, a thupiitna zong ka telsiam kei hi. Ih pu ih pa te leh zolai a bawl masa te in bang hangin hih laigual pen lai mai masa penpen ah na koih aa, hong sinsak uh hiam ci in ka ngaih sun kha zel hi. “Thawh hunta” ih cih ciangin ihmutna khat om masa phot aa, tua ihmutna pan in thawh ding ki sam hi. Mipil te in ihmutna tawh ki sai in a gen uh ciang in, zingsang ih thawh madeuh zingtung pen ihmut lak pan a nuam pen hun hi ci-in gen uhhi. Tua hun pen khua a vaak madeuh hi aa khua zong amial deuh hun laitak hi.\nIh nuntakna sungah mun khatkhat te ah ih ihmut hun leh mial ihsak deuh hun, haksa ih sak deuh hun, ih lungkiat deuh hun cih bangin haksatna ki phukha thei zel aa, ahi zongin tua hun te pen khua vaak ding hun a nai hun hi zaw aa, ak hong khuan dek hun hi zaw hi. Tua ahih manin na nuntakna sungah ak khuangsak zel inla, na thawhna dingin zong tua ak khuan na zaak kul aa, hoihtak in na ngaihsiam kul mahmah ding hi. Ak khuan tawh ki sai in, Lai Siangtho sung ih et ciangin (Matthew 26: 69-75) Peter in Topa Zeisu a nial laitak in kha lam ah a thawh kik theihna dingin Ak hong khuan ding ki sam aa, ak hong khuan ciangin amah zong hong tho pah aa hong ki heei kik pah in ei aa dingin et teh ding a hoih mahmah khat leh nungzui muanhuai khat ong suak hi.\nSee also Hehpihna Dim Thukham\nKhalam nuntakna bek hilo, leitung nuntakna mahmah ah zong mi ih bat zawhna ding leh mi khangto ih suah theihna dingin ih nuntakna ah ak hong khuan kul aa, ih thawh ding zong ki sam mah mah hi. Tua bangmah in ei “Spicer Zomi” te zong ih om na ciat ah bil vak sitset in mi te koi ci khuasak aa koi ci om hiam cih en kawm in milak ih ki hel zawhna ding, mi ih phakzawhna dingin ak khuangta ahih manin ih thawh kul ta hi.\nKa neu lai-in ka nu in bang ong ci hiam cih leh … Mi thupi, mi khangto te in zingsang thobaih te hi ci in hong thu hilh thei zel hi. Thobaih le hang sep ding teng a hun lap in ki zo man aa, mi nuai ah ki omlo hi. Mi pil te leh mi khangto te in hun hoihtak in hun a zang siam te hi aa, mikang te in hun in sum hi a cih mah bangin hun pen nak thupi mahmah hi.\nA khangto ih suah theihna dingin khanlawh ding ki sam aa, ih khanlawh theihna dingin ong phong ding ki sam hi. Tua hi aa Ak khuang sak inla, tho ta in! Zogam akhan toh theihna ding, Zomi te mi tungah ih tuangzo kei zongin mi ih bat zawhna dingin Zolai simbu bek ah a sim hi lo iin, ih nuntak na ah a zang siam ih hih theih ding thupi mahmah ka sa hi.\nZolai Simbu ka sim kik kik ciangin “Z – Zomi te hanlung ciam …. Khangto diam !!!!” ci-in alphabet tawp na ah ki sin hi. Tua bangin Zomi te a khangto diamdiam dingin A masa pen laimal a hi “A” pen hoih tak in ih et masak kul ding aa, ak khuan za aa ih thahbaih kul ding hi. Tua hi leh “Z” ahi Zomi te gualzawhna ding lampi ong om thei pan ding aa, mi te nuai ah ih om kei ding hi.\nSee also Paul Tangthu\n“A – Ak khuanta …. thawh hunta …. Z – Zomi te hanlug ciam … Khangto diam ….”\nA Kawm Zeisu (Jesus the Borrower)\nPrev post Being Good and Doing Good\nNext post GC 22: Hilhkholhnate Tungta